KUALA LUMPUR, 1 Sept - Ringgit dibuka rendah berbanding dolar AS hari ini, dipengaruhi oleh kemerosotan harga minyak manakala mata wang Amerika Syarikat (AS) itu terus mengukuh dalam persekitaran pesimisme am mengenai ekonomi global, kata penganalisis.Pada 9.02 pagi, mata wang tempatan merosot kepada 4.4830/4860 berbanding dolar AS daripada 4.4745/4780 pada Selasa.Pasaran ditutup pada Rabu sempena cuti umum Hari Kemerdekaan. Penganalisis Pasaran Kanan OANDA Edward Moya berkata harga minyak mentah jatuh berikutan peniaga tenaga menjangka tempoh yang sukar untuk pertumbuhan global, sebahagiannya berikutan aktiviti perkilangan di China yang terus perlahan. “Harga minyak mentah telah diniagakan rendah berikutan pasaran minyak dilihat tidak begitu terhad lagi tetapi gelombang penurunan sebelum ini dijangka akan diikuti dengan pengurangan pengeluaran oleh Pertubuhan Negara-Negara Pengeksport Petroleum,” katanya kepada Bernama. Pada masa ini, harga penanda aras minyak mentah Brent merosot 2.84 peratus kepada US$96.49 setong.

Dalam pada itu, Moya berkata pelabur turut menantikan data Senarai Gaji Bukan Ladang Amerika Syarikat yang akan dikeluarkan pada Jumaat.“Kadar pengambilan pekerja yang perlahan masih memberi petunjuk kepada Rizab Persekutuan untuk kenaikan kadar yang lebih agresif pada mesyuarat Jawatankuasa Pasaran Terbuka Persekutuan yang akan datang,” katanya.Sementara itu, ringgit diniagakan kebanyakannya tinggi berbanding sekumpulan mata wang utama.Unit tempatan naik berbanding dolar Singapura kepada 3.2033/2059 daripada 3.2073/2103 pada Selasa, meningkat berbanding pound kepada 5.1931/1966 daripada 5.2472/2514 dan naik berbanding yen Jepun kepada 3.2150/2174 daripada 3.2335/2363 sebelum ini.Bagaimanapun, ia merosot berbanding euro kepada 4.4942/4972 daripada 4.4884/4919 pada Selasa. - BERNAMA


Inisiatif, insentif pacu produktiviti, tambah baik kualiti perkhidmatan awam

KUALA LUMPUR, 31 Ogos- Enam inisiatif untuk penjawat awam diumumkan Perdana Menteri, Datuk Seri Ismail Sabri Yaakob semalam, selaras prestasi ekonomi negara yang mencatat pertumbuhan memberangsangkan pada suku kedua.Pakar ekonomi berpendapat selain meningkatkan pendapatan isi rumah dalam kalangan penjawat awam, inisiatif berkenaan akan turut memacu produktiviti seterusnya menambah baik kualiti perkhidmatan awam.Insentif seperti tambahan khas RM100 dalam Bayaran Kenaikan Gaji Tahunan (KGT) dan pemberian Bantuan Khas Kewangan (BKK) Tahun 2023 akan meningkatkan tahap sosioekonomi kakitangan awam yang turut terkesan dengan kenaikan kos sara hidup dan inflasi."Bantuan tunai yang diberikan juga sedikit sebanyak dapat mengurangkan beban rakyat terutamanya golongan B40 dan M40 yang masih lagi terjejas akibat daripada keadaan ekonomi global yang tidak lagi menentu dan juga keadaan fasa pemulihan ini."Jadi secara keseluruhan, saya melihat bahawa ini adalah satu permulaan kepada usaha untuk nak meningkatkan lagi kuasa beli rakyat di masa hadapan," kata Pensyarah Pusat Pengajian Ekonomi, Kewangan dan Perbankan UUM, Prof Madya Dr Irwan Shah Zainal Abidin kepada RTM.

(Prof Madya Dr Irwan Shah Zainal Abidin)

Antara lain yang turut diumumkan, kenaikan kadar maksimum jumlah cuti rehat bagi tujuan award wang tunai (GCR) daripada 160 hari ke 180 hari.Serta Kadar Cuti Rehat Khas dari 10 kepada 15 hari setahun untuk Pegawai Perkhidmatan Pendidikan yang telah berkhidmat melebihi 10 tahun."Peningkatan jumlah cuti khas yang diberi dilihat boleh meningkatkan produktiviti penjawat awam yang mana para pekerja akan merasa lebih dihargai, seterusnya dapat meningkatkan kadar kepuasan pekerja. "Peningkatan kadar kepuasan pekerja ini secara tidak langsung boleh meningkatkan produktiviti dan seterusnya boleh membantu dalam memperkasakan penyampaian perkhidmatan serta peningkatan KDNK negara," menurut Timbalan Naib Canselor (Akademik dan Antarabangsa) Universiti Pertahanan Nasional Malaysia, UPNM, Prof Datuk Dr Ahmad Mujahid Ahmad Zaidi.

(Prof Datuk Dr Ahmad Mujahid Ahmad Zaidi)


Pendeposit TH disaran hadkan jumlah pindahan wang bagi langkah keselamatan

KUALA LUMPUR, 31 Ogos- Para pendeposit Tabung Haji (TH) disaran untuk menghadkan jumlah pindahan wang melalui perbankan internet.Ia antara langkah keselamatan bagi mengekang sindiket penipuan secara dalam talian.Menerusi kenyataan Lembaga TH, para pendeposit juga dinasihatkan membuat semakan penyata akaun secara berkala melalui aplikasi THiJARI. Mereka juga disaran untuk tidak memberikan maklumat peribadi serta akses kata laluan platform perbankan kepada mana-mana pihak.Langkah keselamatan ini penting agar pendeposit tidak terjerat dengan perangkap pihak tidak bertanggungjawab atau ‘scammer’. TH kini juga sedang melaksana langkah mengurangkan had pindahan harian melalui perbankan internet bank-bank rakan strategik.


CIMB perkukuh kerjasama, tangani penipuan perbankan

KUALA LUMPUR, 31 Ogos- CIMB Group Holdings Bhd (CIMB) bersedia memperkukuh kerjasama dengan pelbagai pihak bagi menangani insiden penipuan perbankan yang semakin meningkat.Ketua Pegawai Eksekutif Kumpulannya, Datuk Abdul Rahman Ahmad berkata, CIMB memandang serius isu berkenaan dan telah melaksana pelbagai langkah keselamatan bagi meminimumkan insiden penipuan.Bagaimanapun jelasnya, tanggungjawab menangani penipuan perbankan adalah peranan bersama antara pihak bank dan pelanggan."Untuk memastikan kejadian penipuan berkenaan tidak meningkat, adalah sangat penting bagi pengguna mengambil semua langkah berjaga-jaga yang perlu.Sangat penting untuk pengguna tidak berkongsi mana-mana butiran peribadi, terutama jika anda melihat laman tertentu yang kelihatan mencurigakan, sila jangan klik pada pautan dan berkongsi butiran keselamatan," katanya pada sidang media prestasi kewangan separuh pertama CIMB 2022.

(Datuk Abdul Rahman Ahmad, Ketua Pegawai Eksekutif Kumpulan CIMB)

Mengulas tindakan yang diambil terhadap akaun keldai, jelasnya CIMB mempunyai protokol tertentu yang perlu dipatuhi.Namun, jika terbukti akaun tersebut merupakan akaun keldai, ia akan dibekukan serta merta.


MOTAC yakin Kehadiran pelancong asing meningkat tahun ini - Nancy

KUALA LUMPUR, 31 Ogos - Kementerian Pelancongan, Seni dan Budaya (MOTAC) yakin angka kehadiran pelancong asing ke Malaysia mampu mencecah 10 juta orang menjelang hujung tahun ini. Sasaran itu lebih tinggi berbanding unjuran awal 9.2 juta, sebelum ini.Menterinya, Datuk Seri Nancy Shukri mengakui perkara itu didorong kelonggaran protokol perjalanan antarabangsa oleh kebanyakan negara ketika ini.

"Jumlah pengunjung dari Thailand dan Indonesia, selain India juga menggalakkan, sebab itu disemak semula unjuran 9.2 juta dengan pulangan RM26 bilion. Saya yakin kita boleh cecah 10 juta pelancong," katanya dalam sidang media selepas majlis sambutan hari ulang tahun kelahiran anak merdeka di ibu negara. Dalam pada itu, beliau turut berharap agar peruntukkan kementerian dapat ditingkatkan menerusi Bajet 2023 khususnya bagi tujuan inisiatif promosi pelancongan dan budaya.


Pasaran getah ditutup rendah

KUALA LUMPUR, 30 Ogos -  Pasaran getah Malaysia ditutup rendah hari ini dipengaruhi oleh prestasi lemah dalam pasaran niaga hadapan getah serantau dan penurunan harga penanda aras minyak mentah.Harga minyak turun pada Selasa dengan kebimbangan pasaran terhadap kenaikan agresif kadar faedah daripada bank pusat yang membawa kepada kelembapan ekonomi global, telah melemahkan permintaan terhadap bahan api.Seorang peniaga berkata sentimen terjejas oleh prospek kelembapan ekonomi global dengan kemungkinan gangguan bekalan di Thailand disebabkan cuaca buruk akibat hujan lebat yang berterusan dan amaran banjir, termasuk di wilayah selatan kawasan penanaman getah utama. Penyusutan seterusnya dikekang oleh laporan mengenai komitmen terbaharu China untuk meningkatkan ekonominya pada separuh kedua 2022 bagi mengoptimumkan hasil ekonomi.

Sementara itu, harga Lembaga Getah Malaysia (LGM) bagi Standard Malaysian Rubber 20 (SMR 20) susut 10 sen kepada 624.00 sen sekilogram manakala lateks pukal merosot 0.5 sen kepada 493.00 sen sekilogram. Pada 5 petang, harga penutup LGM bagi SMR 20 berada pada 616.00 sen sekilogram manakala lateks pukal pada 491.00 sen sekilogram.Pasaran getah Kuala Lumpur akan ditutup esok, 31 Ogos 2022 sempena cuti umum sambutan Hari Kebangsaan dan akan beroperasi semula pada Khamis, 1 Sept 2022. - BERNAMA


PETRONAS umum dividen tambahan kepada kerajaan berjumlah RM25 bilion

KUALA LUMPUR, 30 Ogos - PETRONAS mengumumkan dividen tambahan sebanyak RM25 bilion, menjadikan angka keseluruhan pembayaran dividen kepada kerajaan berjumlah RM50 bilion tahun ini.Presiden dan Ketua Pegawai Eksekutif Kumpulan PETRONAS, Datuk Tengku Muhammad Taufik Tengku Aziz berkata pembayaran dividen yang akan dibuat pada akhir 2022 itu adalah pembayaran kedua tertinggi selepas RM54 bilion termasuk RM30 bilion dividen khas yang dibayar pada 2019.Beliau berkata, pembayaran tambahan juga bergantung kepada garis panduan obligasi yang dilaksanakan membabitkan peruntukan modal bagi memastikan perniagaan PETRONAS berjalan seperti biasa dan mengambil kira keperluan syarikat untuk terus berkembang.

"Keputusan ini turut dibuat berdasarkan kemampuan PETRONAS untuk memenuhi keperluan agensi penarafan kredit dan kewangan luaran membabitkan pengurusan perbelanjaan bagi meraih pulangan dan keuntungan sewajarnya."Berhubung dividen tambahan yang dipersetujui ini juga adalah seperti yang diminta oleh kerajaan dan kami sudah membuat analisis serta mengambil kira perspektif mudah tunai serta kemampuan PETRONAS berikutan kedudukannya yang tertakluk di bawah Akta Syarikat," katanya pada sidang media selepas pengumuman keputusan separuh pertama 2022 PETRONAS, di sini.PETRONAS meraih keuntungan bersih RM23 bilion pada suku kedua berakhir 30 Jun 2022 berbanding hanya RM9.6 bilion pada suku sama tahun lalu.


Ismail Sabri yakin unjuran ekonomi negara mampu dicapai sehingga penghujung tahun ini

PUTRAJAYA, 30 Ogos - Unjuran pertumbuhan ekonomi negara antara 5.3 peratus dan 6.3 peratus bagi tahun ini mampu dicapai, kata Perdana Menteri Datuk Seri Ismail Sabri Yaakob.Beliau yakin momentum pemulihan ekonomi negara pasca COVID-19 dijangka berterusan sehingga penghujung tahun ini.“Kematangan Keluarga Malaysia dan keberkesanan jentera pentadbiran kerajaan melalui pendekatan collaborative mindset, kita dapat memberi fokus untuk memacu semula pemulihan ekonomi negara dengan pantas dan berkesan.“Keputusan kerajaan untuk membuka semula sektor ekonomi secara keseluruhan dan pembukaan sempadan antarabangsa antara tindakan yang paling tepat untuk melonjakkan kembali kitaran ekonomi,” katanya yang berucap pada Majlis Amanat Perdana Perkhidmatan Awam Ke-18 (MAPPA XVIII) di sini hari ini.

(Perdana Menteri Datuk Seri Ismail Sabri Yaakob/FOTO Facebook Ismail Sabri)

Buktinya, Ismail Sabri berkata ekonomi Malaysia mencatatkan prestasi memberangsangkan apabila Keluaran Dalam Negara Kasar (KDNK) bagi suku kedua 2022 mencatatkan pertumbuhan sebanyak 8.9 peratus, merupakan yang terbaik di Asia Tenggara.Malah Malaysia turut mencatatkan pertumbuhan perdagangan borong dan runcit yang kukuh tahun ke tahun sebanyak 44 peratus kepada RM132.8 bilion pada Jun tahun ini. “Untuk separuh masa pertama 2022, pelaburan langsung asing (FDI) merekodkan aliran masuk bersih sebanyak RM41.7 bilion berbanding sebelum pandemik, iaitu RM23.3 bilion pada tempoh yang sama tahun 2019,” jelasnya.


Bursa Malaysia rendah semasa akhiri sesi dagangan pagi

KUALA LUMPUR, 30 Ogos- Bursa Malaysia mengakhiri sesi dagangan pagi dengan prestasi rendah hari ini, yang menyaksikan indeks utama bergerak dalam jajaran kecil dan sentimen berhati-hati, mengambil isyarat daripada prestasi lemah semalaman di Wall Street, kata peniaga.Pada 12.30 tengah hari, petunjuk pasaran FTSE Bursa Malaysia KLCI (FBM KLCI) susut 1.92 mata kepada 1,499.65 berbanding 1,501.57 sewaktu ditutup pada Isnin.Indeks penanda aras itu dibuka rendah 0.79 mata kepada 1,500.78 dan kemudiannya bergerak di antara 1,496.89 dengan 1,503.04 sepanjang sesi dagangan.Di pasaran yang lebih luas, kaunter rugi mengatasi kaunter untung sebanyak 405 berbanding 334, manakala 371 kaunter tidak berubah, 1,222 tidak diniagakan dan 53 yang lain digantung dagangannya.Jumlah dagangan sebanyak 1.52 bilion unit bernilai RM807.44 juta.

Peniaga berkata Bursa Malaysia dibuka rendah dan meneruskan dagangan yang kebanyakannya dalam wilayah negatif.Aktiviti pengambilan untung dapat dilihat di kaunter saham wajaran tinggi terpilih, bertentangan dengan trend ekuiti Asia yang kebanyakannya meningkat pada sesi dagangan pagi ini, katanya.Peniaga ActivTrades, Anderson Alves berkata ekuiti Asia diniagakan dalam sentimen defensif pada Selasa berikutan ucapan Pengerusi Rizab Persekutuan Amerika Syarikat (AS) Jerome Powell dan bank-bank pusat Eropah lain pada simposium Jackson Hole yang cenderung kepada peningkatan kadar faedah.“Menjelang keputusan mengenai dasar monetari pada bulan ini, peniaga telah mula menetapkan harga yang berkemungkinan lebih tinggi berbanding 80 peratus bagi kenaikan 75 mata asas di pasaran kadar faedah AS dan Eropah,” katanya.Beliau berkata kebimbangan mengenai COVID-19 terus menjejaskan pasaran Asia berikutan pelabur boleh mengelakkan risiko pendedahan mereka kepada Asia Pasifik disebabkan pandemik COVID-19 yang belum berakhir, manakala tekanan ekonomi di China terus meningkat akibat sekatan pergerakan dan dasar sifar COVID-19 di negara itu.Di peringkat serantau, Nikkei 225 Jepun meningkat 1.16 peratus kepada 28,201.91, Indeks Straits Times Singapura menambah 0.52 mata kepada 3,239.02 dan Kospi Korea Selatan meraih 0.91 peratus kepada 2,449.09, manakala Indeks Hang Seng Hong Kong turun 0.90 peratus kepada 19,843.71.Dalam negara, pasaran saham wajaran tinggi seperti Maybank dan CIMB masing-masing menokok satu sen kepada RM8.95 dan RM5.41, Public Bank meraih tiga sen kepada RM4.66, manakala Petronas Chemicals turun satu sen kepada RM8.89 dan IHH Healthcare susut 17 sen kepada RM6.17.Bagi saham aktif, Vortex dan Dagang Nexchange masing-masing meningkat setengah sen kepada 18.5 sen dan 85.5 sen, My EG Services menokok enam sen kepada 77.5 sen, UMedic naik tujuh sen kepada 63 sen, manakala Metronic susut setengah sen kepada tujuh sen. Di papan indeks, Indeks FBM Emas turun 1.87 mata kepada 10,623.63, Indeks FBMT 100 susut 2.78 mata kepada 10,374.09, FBM ACE berkurangan 2.61 mata kepada 4,879.19, Indeks FBM Emas Syariah merosot 13.43 mata kepada 10,719.91, manakala FBM 70 menokok 38.91 mata kepada 12,662.57. Mengikut sektor, Indeks Perladangan meningkat 22.81 mata kepada 7,129.18, Indeks Tenaga menambah 5.13 mata kepada 728.23, Indeks Perkhidmatan Kewangan menokok 11.96 mata kepada 16,734.35, manakala Indeks Produk dan Perkhidmatan Perindustrian merosot 0.23 mata kepada 182.69.- BERNAMA


Ringgit dibuka tinggi berbanding dolar AS

KUALA LUMPUR, 30 Ogos - Ringgit meningkat semula untuk dibuka tinggi berbanding dolar Amerika Syarikat (AS) hari ini berikutan kewujudan semula minat belian walaupun unit negara maju itu terus mengukuh, kata peniaga.Pada 9 pagi, mata wang tempatan menokok kepada 4.4830/4860 berbanding dolar AS daripada 4.4885/4915 sewaktu ditutup semalam.Peniaga ActivTrades, Dyogenes Rodrigues Diniz berkata ketika ini dolar AS mencatatkan sentimen kukuh susulan kenyataan Pengerusi Rizab Persekutuan AS Jerome Powell yang menegaskan kadar faedah bagi dolar AS akan kekal meningkat untuk tempoh yang belum dapat dikenal pasti.“Dari sudut pandangan teknikal, dolar AS berada pada paras tinggi sepanjang masa berbanding ringgit dan memandangkan pergerakan meningkat sejak beberapa bulan lepas, USD/MYR dijangka tidak mungkin melepasi paras 4.50,” katanya.

Dalam negara, Diniz berkata data Indeks Harga Pengguna Malaysia yang dikeluarkan semalam menunjukkan inflasi di negara ini adalah seiring dengan jangkaan pelabur pada 4.4 peratus.Sementara itu, ringgit diniagakan kebanyakannya rendah berbanding kumpulan mata wang utama.Unit tempatan rendah berbanding dolar Singapura kepada 3.2125/2151 daripada 3.2100/2126 sewaktu ditutup semalam, susut berbanding pound Britain kepada 5.2518/2553 daripada 5.2439/2474 dan turun berbanding euro kepada 4.4843/4873 daripada 4.4705/4735 semalam.Bagaimanapun, ia meningkat berbanding yen Jepun kepada 3.2359/2385 daripada 3.2385/2409 pada Isnin. - BERNAMA


Kerjasama MIDA-Maersk, transformasi negara sebagai hab logistik Asean

KUALA LUMPUR, 29 Ogos- Lembaga Pembangunan Pelaburan Malaysia; MIDA menyasarkan pelaburan berimpak tinggi melalui kerjasama dengan A.P. Moller-Maersk; Maersk.Timbalan Ketua Pegawai Eksekutif Penggalakan dan Fasilitasi Pelaburan MIDA, Sivasuriyamoorthy Sundara Raja berkata, kolaborasi itu bakal menarik pelaburan dari syarikat antarabangsa antaranya sektor automotif, elektrik dan elektronik, perubatan, aeroangkasa dan pembaharuan tenaga.

(Timbalan Ketua Pegawai Eksekutif Penggalakan dan Fasilitasi Pelaburan MIDA, Sivasuriyamoorthy Sundara Raja)

Jelasnya, dengan memanfaatkan kemampuan Maersk dalam logistik bersepadu, perkongsian strategik itu mampu mentransformasi negara sebagai hab logistik serantau di ASEAN, seterusnya meningkatkan pembangunan infrastruktur dan perdagangan bebas."Apabila sebuah syarikat multinasional membuat keputusan untuk melabur di sesebuha negara, mereka akan nilai kemampuan negara itu dari segi penghantaran barang ke luar negara, dan juga untuk eksport produk mereka. Secara efisien dan kos yang berbaloi. Juster Maersk memenuhi ciri-ciri itu dan meyakinkan pelabbur yang berpotensi," katanya kepada media selepas Majlis Menandatangani Memorandum Persefahaman, MOU antara MIDA dan MAERSK di sini.Pada 2021, pasaran logistik global bernilai 4.92 trilion dolar Amerika dan dijangka terus berkembang mencecah 6.55 trilion dolar menjelang 2027.Pasaran logistik negara turut berkembang pesat dan dijangka mencecah 55 billion dolar menjelang 2026 pada kadar pertumbuhan tahunan kompaun melebihi empat peratus.


Kadar jangka pendek dijangka kekal stabil susulan operasi BNM

KUALA LUMPUR, 30 Ogos- Kadar antara bank jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM40.15 bilion dalam sistem konvensional dan RM36.42 bilion dalam dana Islam.Hari ini, bank pusat akan menjalankan dua tender pasaran wang konvensional iaitu tender RM1 bilion untuk tujuh hari dan tender bernilai RM500 juta untuk 14 hari serta tiga tender Qard, terdiri daripada tender RM2.0 bilion untuk tujuh hari, tender bernilai RM900 juta untuk 14 hari dan tender bernilai RM500 juta untuk 21 hari.

BNM akan turut menjalankan tender repo berbalik bernilai RM300 juta untuk 31 hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM37.9 bilion dan RM32.0 bilion untuk tender semalaman Murabahah.


Inflasi mula sederhana selepas penubuhan Pasukan Khas Jihad Tangani Inflasi ditubuhkan

KUALA LUMPUR, 29 Ogos- Kenaikan inflasi bagi bulan Julai ini mula sederhana kepada 0.4% berbanding 0.6% pada bulan Jun 2022. Ini adalah antara hasil daripada penubuhan Pasukan Khas Jihad Tangani Inflasi oleh Perdana Menteri yang telah berjaya membendung kenaikan harga barang.Menurut Menteri di Jabatan Perdana Menteri (Ekonomi), Datuk Seri Mustapa Mohamed dalam satu kenyataan hari ini, kerajaan telah melaksanakan pelbagai inisiatif bagi membendung inflasi dan membantu rakyat mendepani isu kos sara hidup.

(Menteri di Jabatan Perdana Menteri (Ekonomi), Datuk Seri Mustapa Mohamed/ Foto Bernama)

Inflasi di Malaysia adalah lebih rendah berikutan langkah kerajaan terus menyediakan peruntukan subsidi yang lebih besar iaitu sebanyak RM77.7 bilion bagi tahun 2022 berbanding dengan bajet asal sebanyak RM31 bilion. Selain itu, kerajaan juga akan menanggung subsidi elektrik sebanyak RM5.8 bilion bagi mengekalkan tarif elektrik bagi semua pengguna untuk separuh tahun kedua 2022.Mengikut Jabatan Perangkaan Malaysia (DOSM), kadar inflasi Malaysia mungkin melonjak melebihi 12% sekiranya Kerajaan tidak menyediakan pelbagai subsidi kepada rakyat.Kerajaan juga melaksanakan harga kawalan melalui Skim Kawalan Harga Keluarga Malaysia dan Skim Kawalan Harga Musim Perayaan. Antara barangan yang dikawal adalah gula, tepung gandum kegunaan am, minyak masak paket 1kg, ayam dan telur serta RON95 dan diesel. Di samping itu, Kerajaan telah memperluaskan Program Jualan Murah Keluarga Malaysia (JMKM) melibatkan 600 kawasan Dewan Undangan Negeri (DUN) seluruh negara dan 13 kawasan Parlimen di Wilayah Persekutuan. Program JMKM dilaksanakan mulai Ogos sehingga Disember 2022 untuk menawarkan pengurangan harga barangan keperluan harian sehingga 20 peratus berbanding harga pasaran semasa setempat.Sebanyak RM80 juta telah diperuntukkan bagi menjayakan program JMKM.Usaha turut diambil untuk memantapkan penguatkuasaan di sempadan bagi mengawal penyeludupan barangan bersubsidi. Pemantauan dan penguatkuasaan bagi 480 item di 1,500 premis seluruh negara juga dilaksanakan secara harian.Penguatkuasaan Akta Kawalan Harga dan Anti-Pencatutan 2018 serta Akta Persaingan 2010 turut diperkukuh.Selain langkah dan inisiatif yang dilaksanakan oleh Kerajaan, peranan semua pihak termasuk persatuan pengguna, pemain industri dan peniaga serta Keluarga Malaysia amat penting dalam usaha untuk memerangi inflasi. Kadar inflasi Malaysia meningkat 2.8% bagi tempoh Januari-Julai 2022, selari dengan sasaran Bank Negara Malaysia, iaitu di antara 2.2% - 3.2% bagi tahun 2022.Peningkatan ini didorong terutamanya oleh kumpulan Makanan & Minuman Bukan Alkohol sebanyak 4.8%, Pengangkutan (4.4%) serta Restoran & Hotel (3.6%)Kadar inflasi pada bulan Julai 2022 berbanding dengan Julai 2021 meningkat sebanyak 4.4%.Trend kadar inflasi yang tinggi adalah fenomena global yang turut dialami oleh banyak negara di dunia berikutan kenaikan input pengeluaran dan harga bahan api. Walau bagaimanapun, kadar inflasi Malaysia adalah antara yang paling rendah di dunia.Kadar pada bulan Julai 2022 adalah lebih rendah berbanding United Kingdom (10.1%), Zon Euro (8.9%), Amerika Syarikat (8.5%), Thailand (7.6%), Singapura (7.0%), Filipina (6.4%), Republik Korea (6.3%) dan Indonesia (4.9%).Kadar inflasi pada bulan Julai sebanyak 4.4% didorong oleh peningkatan harga kumpulan Makanan & Minuman Bukan Alkohol, Restoran & Hotel serta Pengangkutan. Kumpulan Makanan & Minuman Bukan Alkohol terus mencatatkan peningkatan kepada 6.9%. Selain itu, komponen Makanan di luar rumah meningkat sebanyak 7.8% manakala Makanan di rumah naik sebanyak 6.4%.Kumpulan Restoran & Hotel mencatat kenaikan 5.8% pada Julai 2022 disebabkan oleh peningkatan perbelanjaan di Restoran & Kafe yang meningkat kepada 6.0%. Ini adalah selari dengan peningkatan permintaan berikutan pertambahan bilangan ketibaan pelancong dan kadar purata penginapan hotel yang lebih tinggi.Kumpulan Pengangkutan mencatat peningkatan sebanyak 5.6% pada Julai 2022 disebabkan oleh kenaikan harga purata petrol RON97 kepada RM4.73 seliter. Peningkatan ini adalah selari dengan kenaikan harga minyak mentah Brent sebanyak 46.4% berbanding dengan Julai tahun 2021.


Niaga hadapan FBM KLCI dibuka bercampur-campur

KUALA LUMPUR, 30 Ogos- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dibuka bercampur-campur hari ini.Pada 9.30 pagi, kontrak Ogos 2022 merosot satu mata kepada 1,499.5, September 2022 susut dua sen kepada 1,483.0, Disember 2022 meningkat tujuh mata kepada 1,485.0 dan Mac 2023 meraih lapan mata kepada 1,480.50.

Jumlah dagangan sebanyak 1,093 lot, manakala kepentingan terbuka pada 45,005 kontrak.Pada 9.33 pagi, petunjuk pasaran FBM KLCI rendah 1.90 mata kepada 1,499.39 berbanding 1,501.57 sewaktu ditutup pada Isnin.- BERNAMA


9 syarikat Malaysia, Ajlan & Bros meterai MoU bernilai RM34 bilion

(Perdana Menteri yang ditemui pemberita pada majlis memeterai MoU bersama syarikat konglomerat Arab Saudi, Ajlan Bros Holdings Group di Kuala Lumpur)

KUALA LUMPUR, 29 Ogos- Sembilan syarikat Malaysia memeterai memorandum persefahaman (MOU) bersama syarikat konglomerat Arab Saudi, Ajlan Bros Holdings Group (Ajlan & Bros) bernilai hampir RM34 bilion. MOU tersebut melibatkan pelaburan kolektif dalam sektor semi-konduktor, perdagangan sosial, teknologi perubatan, industri pertahanan dan hiburan.

Majlis menandatangani dan pertukaran perjanjian persefahaman itu turut disaksikan oleh Perdana Menteri, Datuk Seri Ismail Sabri Yaakob."Ada 9 syarikat yang menandatangani MoU bersama dengan syarikat Ajlan Brothers Holdings Group daripada Arab Saudi, jadi dari segi pelaburannya sebanyak RM34 bilion yang melibatkan 9 syarikat tadi," kata Ismail Sabri yang ditemui pemberita pada majlis memeterai Mou berkenaan.

(Ismail Sabri (tengah) menyaksikan pertukaran perjanjian persefahaman bersama syarikat konglomerat Arab Saudi, Ajlan Bros Holdings Group di Kuala Lumpur)

Syarikat-syarikat yang terlibat meliputi Dagang NeXchange Berhad, Cybersecurity Malaysia, Twistcode Technologies Sdn.Bhd dan Meta Universe Sdn.Bhd.


Bursa Malaysia dibuka rendah berikutan sentimen berhati-hati

KUALA LUMPUR, 30 Ogos- Bursa Malaysia dibuka rendah hari ini dan diniagakan  berhati-hati, mengambil petunjuk daripada prestasi semalaman Wall Street yang lemah susulan kebimbangan mengenai kenaikan kadar faedah, kata seorang peniaga.Pada 9.05 pagi, petunjuk pasaran FTSE Bursa Malaysia KLCI (FBM KLCI) susut 0.70 mata kepada 1,501.50 daripada 1,501.57 sewaktu ditutup pada Isnin.Indeks petunjuk pasaran dibuka rendah 0.79 mata kepada 1,500.78.Bagaimanapun, suasana pasaran adalah positif dengan kaunter untung mengatasi kaunter rugi sebanyak 148 berbanding 119, manakala 184 kaunter tidak berubah, 1,881 tidak diniagakan dan 53 yang lain digantung dagangannya.Jumlah dagangan sebanyak 153.77 juta unit bernilai RM60.59 juta.

Malacca Securities Sdn Bhd dalam nota berkata, sentimen pasaran global dijangka kekal berhati-hati disebabkan kebimbangan yang berterusan mengenai kenaikan kadar faedah yang akan datang susulan pendirian kukuh Rizab Persekutuan kepada kecenderungan meningkatkan kadar faedah.Dalam negara, kenaikan inflasi Malaysia pada Julai mungkin menyebabkan berlakunya satu lagi kenaikan Kadar Dasar Semalaman (OPR) oleh Bank Negara Malaysia, katanya.Malacca Securities berkata, dari segi komoditi, harga minyak mentah melonjak melepasi paras US$105 setong, manakala minyak sawit mentah (MSM) diniagakan melebihi RM4,200.“Bagi sektor yang menjadi tumpuan, Wall Street kekal dalam sentimen lemah semalaman, tekanan jualan mungkin berterusan dalam sektor teknologi, namun, belian semasa harga rendah mungkin berlaku. Dalam persekitaran kitaran meningkat OPR pula, ia boleh memanfaatkan kaunter-kaunter perbankan.“Kami turut menyaksikan potensi kenaikan dalam sektor tenaga berikutan harga minyak mentah meningkat semula melebihi US$105,” katanya.Bagi saham wajaran tinggi, Maybank dan CIMB masing-masing susut satu sen kepada RM8.92 dan RM5.38, IHH Healthcare turun tiga sen kepada RM6.31, Public Bank menambah satu sen kepada RM4.64 dan Petronas Chemicals menokok sembilan sen kepada RM8.99.Dalam kalangan saham aktif, Vortex dan Bumi Armada masing-masing meningkat satu sen kepada 19 sen dan 42.5 sen, Dagang Nexchange dan Agmo masing-masing menokok 1.5 sen kepada 86.5 sen dan 93.5 sen, manakala AHB Holdings tidak berubah pada 13 sen.Di papan indeks, Indeks FBM Emas meningkat 15.08 mata kepada 10,640.58, Indeks FBMT 100 menambah 14.13 mata kepada 10,391.0, FBM 70 naik 76.27 mata kepada 12,699.93 dan FBM ACE naik 17.09 mata kepada 4,898.89 dan Indeks FBM Emas Syariah meningkat 30.23 mata kepada 10,763.57. Mengikut sektor, Indeks Perladangan menokok 0.70 mata kepada 7,107.07, Indeks Produk dan Perkhidmatan Perindustrian meningkat 0.75 mata kepada 183.67 dan Indeks Tenaga naik 11.47 mata kepada 734.57,manakala Indeks Perkhidmatan Kewangan susut 17.23 mata kepada 16,705.16.- BERNAMA


Bursa Malaysia dibuka rendah

KUALA LUMPUR, 29 Ogos - Bursa Malaysia dibuka rendah hari ini berikutan sentimen mengelak risiko, mengambil petunjuk daripada penurunan mendadak di Wall Street pada Jumaat, kata peniaga.Pada pukul 9.05 pagi, petunjuk pasaran FTSE Bursa Malaysia KLCI (FBM KLCI) merosot 16.29 mata kepada 1,484.0 daripada 1,500.29 pada Jumaat lepas. Indeks petunjuk pasaran dibuka rendah 13.77 mata kepada 1,486.52.Dalam pasaran secara menyeluruh, kaunter rugi mengatasi kaunter untung sebanyak 494 berbanding 47 manakala 152 kaunter tidak berubah, 1,666 tidak diniagakan dan 81 yang lain digantung.Jumlah dagangan sebanyak 200.45 juta unit bernilai RM105.12 juta.Dalam nota penyelidikan, Malacca Securities Sdn Bhd berkata bursa tempatan dijangka mencatatkan jualan yang meluas berikutan penurunan mendadak di Wall Street semalaman selepas kenyataan Pengerusi Rizab Persekutuan (Fed) Amerika Syarikat (AS) Jerome Powell yang menyokong kadar faedah tinggi pada Jumaat lepas.“Kami percaya keputusan kadar faedah oleh Fed AS pada masa akan datang akan terus mendorong ketidaktentuan pasaran. Di peringkat tempatan, pelabur akan memantau data kadar inflasi Malaysia pada tengah hari,” katanya.

Mengenai komoditi, firma pembrokeran itu berkata harga minyak mentah meningkat melebihi US$100 manakala minyak sawit mentah (MSM) diniagakan melebihi RM4,150.Bagi sektor yang menjadi tumpuan, katanya pelabur mungkin mengelak saham teknologi dengan kewujudan semula kebimbangan mengenai implikasi daripada kadar faedah tinggi terhadap pasaran global.Bagaimanapun, mereka mungkin memilih sektor yang defensif seperti saham pengguna, amanah pelaburan hartanah, bahan binaan, utiliti dan sektor perbankan untuk menghadapi tempoh tidak menentu.Sementara itu, saham wajaran tinggi Maybank dan Public Bank, masing-masing merosot tiga sen kepada RM8.88 dan RM4.60, Petronas Chemicals berkurangan satu sen kepada RM8.68, CIMB susut 11 sen kepada RM5.35 dan IHH Healthcare turun dua sen kepada RM6.35.Daripada saham aktif, Dagang Nexchange merosot tiga sen kepada 84.5 sen, waran Serba Dinamik berkurangan setengah sen kepada 1.5 sen dan Agmo susut dua sen kepada 87.5 sen manakala Borneo Oil dan VinVest Capital, masing-masing tidak berubah pada 2.5 sen dan 19.5 sen.Di papan indeks, Indeks FBM Emas jatuh 132.52 mata kepada 10,516.32, Indeks FBMT 100 berkurangan 123.74 mata kepada 10,269.62, FBM 70 merosot 195.69 mata kepada 12,550.46, FBM ACE susut 123.37 mata kepada 4,833.0 dan Indeks FBM Emas Shariah merosot 161.04 mata kepada 10,598.93. Mengikut sektor, Indeks Perladangan merosot 65.90 mata kepada 6,988.44, Indeks Produk Perindustrian dan Perkhidmatan berkurangan 2.57 mata kepada 179.61, Indeks Perkhidmatan Kewangan susut 117.62 mata kepada 16,606.07 dan Indeks Tenaga turun 14.24 mata kepada 713.20. -BERNAMA


Mata wang kripto dan aset metaverse antara tumpuan dalam GIFF 2022

KUALA LUMPUR, 29 Ogos - Mata wang kripto dan aset metaverse dari sudut syariah antara tumpuan pada Forum Kewangan Islam Global (GIFF) 2022.Berlangsung pada 5 dan 6 Oktober ini, GIFF 2022 bakal menghimpunkan pakar, perintis dan pemain industri kewangan Islam yang akan membincangkan isu, peluang dan langkah bagi memperkukuh kewangan Islam di peringkat global.

Turut menjadi fokus perbincangan, peranan pemimpin wanita dalam kewangan Islam dan peluang pelaburan halal yang berkembang pesat. Sejajar perkembangan global dan Pelan Induk Sektor Kewangan Malaysia 2022- 2026, GIFF 2022 akan memberi tumpuan kepada usaha memperkukuh daya tahan industri di samping memenuhi keperluan ekonomi, sosial dan alam sekitar yang semakin meningkat.Gabenor Bank Negara Malaysia, Tan Sri Nor Shamsiah Mohd Yunus dijadual menyampaikan ucap utama pada forum berkenaan di samping sesi dialog bersama Pengerusi Lembaga Tabung Haji, Tan Sri Azman Mokhtar.Forum yang dianjurkan Persatuan Institusi Perbankan dan Kewangan Islam Malaysia (AIBIM) dengan kerjasama Bank Negara Malaysia itu bakal berlangsung di Kuala Lumpur.


Ringgit dibuka rendah berbanding dolar AS pada sesi awal

KUALA LUMPUR, 29 Ogos - Ringgit dibuka rendah berbanding dolar AS pada Isnin berikutan kekurangan minat belian, kata peniaga.Pada pukul 9.18 pagi, mata wang tempatan berada pada 4.4795/4835 berbanding dolar AS daripada 4.4655/4675 pada Jumaat.Dalam nota penyelidikan, Kenanga Research berkata unit tempatan mungkin bergelut untuk mengekalkan momentum meningkatnya berbanding dolar AS berikutan Rizab Persekutuan Amerika Syarikat (AS) mengekalkan pendirian kadar faedah tinggi pada simposium Jackson Hole pada Jumaat lepas. Selain itu, katanya kemerosotan terkini euro berbanding dolar AS, selain prospek ekonomi China yang merosot mungkin memberi tekanan luaran kepada unit tempatan.

“Bagaimanapun, ringgit dijangka terus mendapat manfaat daripada harga komoditi yang tinggi dan tebaran hasil bon kerajaan Malaysia-AS yang positif,” katanya.Sementara itu, ringgit diniagakan tinggi berbanding sekumpulan mata wang utama.Unit tempatan naik berbanding euro kepada 4.4499/4539 daripada 4.4668/4688 pada Jumaat dan meningkat berbanding dolar Singapura kepada 3.2026/2059 daripada 3.2140/2159 sebelum ini.Ia turut naik berbanding pound kepada 5.2321/2367 daripada 5.2831/2855 minggu lepas dan meningkat berbanding yen Jepun kepada 3.2387/2419 daripada 3.2619/2636 pada Jumaat. -BERNAMA


Kesinambungan momentum pemulihan bakal jadi fokus utama Bajet 2023

KUALA LUMPUR, 28 Ogos - Menjamin kesinambungan momentum pemulihan negara antara fokus utama Bajet 2023.Selain memulihkan Kadar Dalam Negara Kasar (KDNK) tumpuan turut diberikan kepada pemulihan sektor pekerjaan dan pendapatan rakyat keseluruhannya.Menteri Kewangan, Tengku Datuk Seri Zafrul Tengku Abdul Aziz menegaskan reformasi fiskal juga perlu, demi memastikan daya tahan ekonomi jangka panjang berdepan situasi luar jangka.

" Meningkatkan daya tahan ekonomi berdepan kejutan masa hadapan menerusi reformasi seperti perlindungan sosial yang lebih baik, posisi fiskal mampan, selain bantuan dan subsidi bersasar," katanya ketika berucap pada "Dialog Pra Bajet" anjuran Kelab Perniagaan KL, di ibu negara.Tambah Zafrul, turut diberi tumpuan, usaha meningkatkan daya saing negara secara inklusif dan mampan.


SDP yakin mampu siapkan projek walaupun kekangan tenaga buruh

PETALING JAYA, 28 Ogos - Sime Darby Property Berhad (SDP) optimis mampu menyudahkan baki tujuh lagi projek tahun ini di sebalik kekangan tenaga buruh. Pengarah Urusan kumpulan Sime Darby Property, Datuk Azmir Merican berkata separuh pertama tahun 2022 menyaksikan situasi kekurangan tenaga buruh semakin pulih berbanding tempoh kemuncak pandemik.Katanya, SDP komited menangani isu kekurangan buruh selain gangguan rantaian bekalan global. Di peringkat domestik, beliau yakin peningkatan Kadar Dasar Semalaman (OPR) tidak memberi kesan drastik kepada keuntungan, mengambil kira reputasi dan prestasi semasa.

“Meskipun berdepan persekitaran mencabar, kumpulan berjaya mencatatkan jualan yang utuh sebanyak RM1.9 bilion pada separuh pertama tahun kewangan 2022.“Jumlah jualan yang dicatatkan itu mewakili kira-kira 73 peratus daripada sasaran jualan sebanyak RM2.6 bilion untuk tahun ini," katanya dalam sidang akhbar prestasi kewangan separuh tahun pertama syarikat secara maya.Tambah Azmir, pendapatan pada suku dikaji turut meningkat 22.6 peratus kepada RM615.61 juta daripada RM501.97 juta sebelumnya, disumbangkan oleh kemajuan di tapak pembangunan yang mantap di perbandaran utama bermula Jun, selain jualan produk dengan margin lebih tinggi.


Delegasi MAFI ke Arab Saudi perkukuh agenda sekuriti makanan negara

KUALAL LUMPUR, 27 Ogos - Kerjasama erat yang terjalin antara Malaysia dengan Arab Saudi menerusi lawatan Menteri Pertanian dan Industri Makanan, Datuk Seri Dr. Ronald Kiandee ke negara itu diharap dapat meningkatkan jumlah perdagangan dan kerjasama dua hala dalam usaha mengukuhkan agenda sekuriti makanan negara.Lawatan Ronald ke negara itu juga selaras dengan komitmen kerajaan menjamin ekosistem sekuriti makanan lebih inklusif melalui kerjasama yang komprehensif.Menurut kenyataan Kementerian Pertanian dan Industri Makanan (MAFI), Ronald mengetuai delegasi kementerian menghadiri mesyuarat dua hala ke Arab Saudi mulai 24 hingga 26 Ogos bagi memenuhi undangan Menteri Alam Sekitar, Air dan Pertanian Arab Saudi, Abdul Rahman A. Al fadley.“Lawatan delegasi MAFI bertujuan meneruskan rundingan bagi memperkukuh kerjasama dalam sektor pertanian bersama Arab Saudi dengan merentasi pelbagai subsektor agromakanan,” katanya menerusi kenyataan di sini.“Pelbagai usaha strategik kerajaan dengan kerajaan (G2G) secara bilateral turut dibincang bagi mengukuhkan agenda sekuriti makanan kedua-dua negara.“Pertemuan turut diadakan dengan Saudi Agricultural and Livestock Investment Company (SALIC) dan Saudi Agricultural Development Fund (ADF) yang mana masing-masing membuka peluang meneroka kolaborasi bersama yang membawa manfaat kepada kedua-dua pihak,” jelasnya.

(Ronald (kiri) bersama Abdulrahman A. Alfadley (kanan) dalam satu pertemuan di Arab Saudi baru-baru ini/FOTO FB Ronald Kiandee)

Antara aspek potensi kerjasama yang akan diterokai termasuk penyelidikan dan pembangunan bersama, makmal bersama, pertukaran pakar teknikal, pertanian moden, dan perkongsian maklumat teknikal serta teknologi pertanian. Ujarnya, bagi tahun 2021, Malaysia mengeksport hasil dan produk pertanian sebanyak RM2.4 bilion ke Arab Saudi, manakala jumlah import hasil dan produk pertanian Arab Saudi adalah sebanyak RM100 juta.


Pelaburan di Melaka mampu cecah RM5 bilion tahun ini- MIDA

(Ketua Pegawai Eksekutif MIDA, Datuk Arham Abdul Rahman)

AYER KEROH, 27 Ogos- Lembaga Pembangunan Pelaburan Malaysia (MIDA) optimis Melaka mampu mencapai misi menarik RM5 bilion nilai pelaburan tahun ini.  Ketua Pegawai Eksekutif MIDA, Datuk Arham Abdul Rahman berkata ia selepas pihaknya menerima beberapa permohonan pelabur yang berminat mengembangkan industri mereka di negeri berkenaan.Untuk suku pertama tahun ini, Melaka berjaya mencapai kira-kira RM2.6 bilion nilai pelaburan. "Berdasarkan kepada syarikat-syarikat yang telah menghantar permohonan kepada MIDA dan juga syarikat-syarikat pelabur yang kita sedang berbincang saya rasakan dan optimis bahawa sasaran pelaburan RM5 bilion yang disasarkan kerajaan negeri Melaka untuk sepanjang tahun 2022 akan dapat dicapai," katanya.Melaka juga jelasnya merupakan negeri ke-5 yang menjadi pilihan utama pelabur selepas Kedah, Pulau Pinang, Selangor dan Johor.Sektor tumpuan adalah sektor elektrikal dan elektronik, pembuatan komponen kereta serta peralatan jentera atau mesin.

Arham ditemui pemberita pada Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi ke 73 Yang Dipertua Negeri Melaka, Tun Mohd Ali Mohd Rustam di Balai Istiadat, Seri Negeri, Ayer Keroh.Dalam istiadat tersebut, beliau dianugerahkan Darjah Cemerlang Seri Melaka (DCSM) yang membawa gelaran Datuk Wira.


ReDI menyaksikan 5,321 pendaftar

BERA, 27 Ogos - Setakat Ogos lalu, sebanyak 5,321 peniaga telah berdaftar menerusi Program Inisiatif Pendigitalan Sektor Peruncitan (ReDI) yang telah dilancarkan pada April tahun lepas.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata program ReDI yang bertujuan merapatkan jurang digital terutama peniaga di kawasan luar bandar, menyasarkan 15,000 peniaga untuk berdaftar menjelang 2025.

"Setiap tahun kita sasar 3,750 peniaga berdaftar dengan kita turut turun padang membantu mereka, kita akan lakukan program ini di seluruh negara dengan lokasi dirancang seterusnya adalah Johor," katanya kepada pemberita selepas Majlis Pelancaran ReDI dan Penjenamaan Semula Program Jualan Murah Keluarga Malaysia (JMKM) Peringkat Kebangsaan oleh Perdana Menteri Datuk Seri Ismail Sabri Yaakob di Dataran Kerayong di sini .Sepanjang penganjuran program tersebut di Bera, lebih 1,000 daripada 4,000 peruncit di daerah itu telah berdaftar menerusi ReDI.Terdahulu, beliau dalam ucapannya berkata kajian Kementerian Perdagangan Dalam Negeri dan Hal Ehwal Pengguna (KPDNHEP) mendapati sektor peruncitan di bandar adalah lebih pantas beralih kepada penggunaan e-dompet berbanding sektor peruncitan di luar bandar.

(Nanta bersama Perdana Menteri, Datuk Seri Ismail Sabri meninjau programPenjenamaan Semula Program Jualan Murah Keluarga Malaysia (JMKM) Peringkat Kebangsaan)

Menurutnya, KPDNHEP turut menyedari penggunaan e-dompet di Malaysia meningkat dengan pesat kesan daripada pandemik COVID-19 malah laporan Bank Negara juga mendapati penggunaan e-dompet telah meningkat sebanyak 131 peratus kepada melebihi 600 juta transaksi pada 2020 berbanding tahun sebelumnya.

Nanta berkata sekiranya tiada langkah proaktif diambil kerajaan, golongan peniaga sektor peruncitan di luar bandar dijangka akan jauh ketinggalan dalam arus digitalisasi."Sebagai kementerian yang mengawal selia sektor peruncitan, kementerian (KPDNHEP) telah mengambil langkah proaktif untuk melaksanakan program ReDI di lokasi luar bandar terpilih dan menjadi tumpuan bagi memastikan seluruh sektor peruncitan di dalam negara dapat beralih kepada model perniagaan digital,” katanya.Beliau berkata inisiatif berkenaan antara lain dapat merapatkan jurang digital di bawah sektor peruncitan yang melibatkan peniaga runcit, kedai makan, peniaga pasar malam dan pasar basah melalui penggunaan e-dompet yang lebih mudah dan selamat.Bagi memastikan sasaran 15,000 peniaga kecil daripada sektor peruncitan mendaftar di bawah Program ReDI, KPDNHEP telah turun ke lapangan bersama rakan strategik penyedia perkhidmatan e-dompet seperti Touch ‘n Go, Boost, ShopeePay, GrabPay, Maybank, Paynet ke seluruh negara khususnya di luar bandar dan antara lokasi terpilih Kapit, Sarawak, Kuala Berang (Terengganu) dan Pulau Pangkor (Perak).Mengenai JMKM, beliau berkata program itu mendapat sambutan menggalakkan dengan setakat 31 Julai lepas, seramai 4.2 juta orang direkodkan mengunjungi program itu di 2,433 lokasi seluruh negara.Katanya JMKM di sini yang dianjurkan tiga hari bermula semalam membolehkan penduduk setempat membeli barangan keperluan berkonsep premium yang julung kalinya diadakan di kawasan itu.


Lonjakan harga minyak pacu Ringgit ditutup kukuh berbanding dolar AS

KUALA LUMPUR, 26 Ogos - Ringgit meneruskan pengukuhannya apabila mengakhiri urus niaga lebih tinggi berbanding dolar Amerika Syarikat (AS) pada Jumaat, didorong oleh aliran kenaikan harga minyak global, termasuk lonjakan harga minyak mentah Brent yang sekali lagi melepasi paras AS$100 setong.Pada 6 petang, ringgit meningkat kepada 4.4655/4675 4.4655/4675 berbanding dolar AS daripada 4.4700/4730 pada akhir urus niaga semalam.Harga minyak global naik hari ini berikutan peningkatan permintaan terhadap bahan api itu selepas Arab Saudi mencadangkan supaya Pertubuhan Negara-Negara Pengeksport Petroleum dan sekutunya (OPEC+) mempertimbang langkah untuk mengurangkan pengeluaran.Seorang penganalisis berkata pelabur juga giat mencari petunjuk baharu daripada ucapan Pengerusi Rizab Persekutuan AS (Fed) Jerome Powell di Simposium Jackson Hole, lewat hari ini.Menurut laporan media, bank pusat AS itu dijangka memanfaatkan kuasanya untuk meredakan tekanan inflasi dan Powell juga dijangka tidak memberikan sebarang petunjuk penting bagi kadar faedah sehingga mesyuarat seterusnya pada 21 September depan.

Ekonomi AS menguncup pada paras tahunan 0.6 peratus dalam suku kedua tahun ini berbanding unjuran penyusutan 0.9 peratus sebulan lepas, demikian menurut data Jabatan Perdagangan negara itu pada Khamis.Dalam pada itu, ringgit diniagakan lebih tinggi berbanding kelompok mata wang utama lain.Unit tempatan itu meningkat berbanding dolar Singapura kepada 3.2140/2159 daripada 3.2174/2201 pada akhir urus niaga semalam dan mengukuh berbanding euro kepada 4.4668/4688 daripada 4.4673/4703, semalam.Ringgit juga naik berbanding pound Britain kepada 5.2831/2855 daripada 5.2902/2938 dan meningkat berbanding yen kepada 3.2619/2636 daripada 3.2750/2774,sebelum ini. -BERNAMA


Bursa Malaysia tamatkan dagangan minggu ini dengan prestasi positif

KUALA LUMPUR, 26 Ogos - Bursa Malaysia terus meningkat untuk ditutup tinggi pada Jumaat, sejajar dengan prestasi serantau yang positif selain didorong oleh sentimen pasaran yang lebih baik setelah mengambil petunjuk daripada pencapaian Wall Street dalam tempoh semalaman, kata peniaga.Pada 5 petang, FTSE Bursa Malaysia KLCI (FBM KLCI) menambah 4.80 mata untuk berakhir pada 1,500.29 daripada 1,495.49 ketika ditutup pada Khamis.Indeks penanda aras itu dibuka 0.89 mata lebih kukuh kepada 1,496.38 sebelum bergerak di antara 1,495.68 mata dengan 1,507.49 mata sepanjang dagangan hari ini.Lingkungan pasaran adalah negatif dengan kaunter rugi mengatasi kaunter untung sebanyak 499 berbanding 376, manakala 415 kaunter tidak berubah, 1,069 kaunter tidak diniagakan dan 35 yang lain digantung.Jumlah dagangan susut kepada 2.40 bilion unit bernilai RM1.86 bilion daripada 2.64 bilion unit bernilai RM2.10 bilion semalam.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata FBM KLCI menokok 0.32 peratus atau 4.8 mata untuk berakhir pada 1,500.29 seiring dengan pasaran serantau utama yang kebanyakannya juga lebih tinggi susulan prestasi positif yang direkodkan Wall Street dalam tempoh semalaman.“Kami menjangkakan momentum belian ke atas FBM KLCI berterusan memandangkan dana asing terus mengalir masuk ke rantau ini manakala penilaian terhadap pasaran tempatan kekal menarik berbanding bursa serantau,” katanya kepada Bernama.Sementara itu, Nikkei 225 Jepun meningkat 0.57 peratus kepada 28,641.38; Kospi Korea Selatan menambah 0.15 peratus kepada 2,481.03; Hang Seng Hong Kong melonjak 1.01 peratus kepada 20,170.04 namun Indeks SSE Komposit China susut 0.31 peratus kepada 3,236.22.Dalam kalangan saham wajaran tinggi, Maybank menokok tujuh sen pada RM8.91, Public Bank naik dua sen kepada RM4.63, Petronas Chemicals meningkat empat sen pada RM8.69 dan CIMB Group menambah enam sen pada RM5.46.

Antara saham paling aktif, Metronic Global menokok setengah sen kepada tujuh sen, Agmo Holdings naik 6.5 sen kepada 89.5 sen, MYEG turun 1.5 sen kepada 75.5 sen manakala MQ Technology, Dagang Nexchange dan Green Packet masing-masing kurang setengah sen kepada 3.5 sen, 87.5 sen dan lima sen.Di papan indeks, Indeks FBM ACE turun 34.50 mata kepada 4,956.37; Indeks FBMT 100 menambah 27.35 mata kepada 10,393.36; Indeks FBM Emas Shariah naik 3.13 mata kepada 10,759.97; FBM 70 menokok 9.93 mata kepada 12,746.15 manakala Indeks FBM Emas meningkat 23.01 mata kepada 10,648.84.Mengikut sektor, Indeks Perkhidmatan Kewangan menambah 75.06 mata kepada 16,723.69;Indeks Perladangan melonjak 100.71 mata kepada 7,054.34 namun Indeks Barangan dan Perkhidmatan Perindustrian menguncup 0.87 mata kepada 182.18 dan Indeks Tenaga kurang 5.41 mata kepada 727.44.Jumlah dagangan di Pasaran Utama berkurangan kepada 1.47 bilion saham bernilai RM1.48 bilion daripada 1.71 bilion saham bernilai RM1.75 bilion pada Khamis.Jumlah dagangan waran susut kepada 343.35 juta unit bernilai RM56.16 juta daripada 453.52 juta unit bernilai RM66.12 juta semalam.Jumlah dagangan Pasaran ACE sebanyak 580.52 juta saham bernilai RM326.75 juta berbanding 475.13 juta saham bernilai RM291.75 juta sebelumnya.Kaunter barangan dan perkhidmatan pengguna menyumbang 196.75 juta saham yang didagangkan di Pasaran Utama, barangan dan perkhidmatan perindustrian (398.61 juta), pembinaan (79.83 juta), teknologi (196.69 juta), SPAC (sifar), perkhidmatan kewangan (49.55 juta), hartanah (102.67 juta), perladangan (31.22 juta), REIT (5.25 juta), dana tertutup (23,000), tenaga (200.80 juta), penjagaan kesihatan (84.14 juta), telekomunikasi dan media (78.22 juta), pengangkutan dan logistik (28.18 juta) serta utiliti (22.62 juta. -BERNAMA


Rangka kerja ESG kebangsaan bagi sektor pembuatan digubal

KUALA LUMPUR, 26 Ogos - Satu rangka kerja alam sekitar, sosial dan tadbir urus (ESG) kebangsaan bagi sektor pembuatan sedang digubal.Ia sebahagian usaha mencapai status pelepasan sifar bersih gas rumah hijau menjelang 2050.Dalam satu kenyataan, Menteri Kanan Perdagangan Antarabangsa dan Industri, Datuk Seri Mohamed Azmin Ali berkata dokumen berkenaan menggariskan empat perkara utama iaitu standard ESG, sokongan kewangan dan insentif, pembinaan keupayaan serta mekanisme pasaran.

(Menteri Kanan Perdagangan Antarabangsa dan Industri, Datuk Seri Mohamed Azmin Ali)

Ia bakal diterbitkan selepas selesai libat urus dengan pemegang taruh tempatan dan antarabangsa yang terlibat dalam sektor pembuatan, kawal selia dan kewangan.Kementerian juga bakal memperhebat fokus kepada sektor yang mempunyai potensi ekonomi signifikan serta manfaat jangka panjang yang mampan, seiring matlamat Aspirasi Pelaburan Nasional (NIA).Antaranya termasuk seperti ekonomi digital, elektronik dan elektrikal, farmaseutikal, kimia dan aeroangkasa.


Program Subsidi Upah: Kerajaan salur RM20.941 bilion setakat 5 Ogos

(Menteri Kewangan, Tengku Datuk Seri Zafrul Tengku Abdul Aziz/ BERNAMA)

KUALA LUMPUR, 26 Ogos- Kerajaan telah menyalurkan RM20.941 bilion kepada 357,948 majikan melalui Program Subsidi Upah (PSU) untuk mengekalkan penggajian 2.96 juta pekerja tempatan setakat 5 Ogos 2022.Menteri Kewangan, Tengku Datuk Seri Zafrul Tengku Abdul Aziz berkata, setakat ini, permohonan PSU yang telah diluluskan mencapai nilai RM12.958 bilion.Dalam Laporan Kewangan Rakyat Ke-108, beliau memaklumkan, 322,177 majikan dan 2.64 juta pekerja telah menerima manfaat PSU di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).Sebanyak RM1.408 bilion di bawah PSU 2.0 Pakej Kita PRIHATIN telah disalurkan kepada 81,165 majikan untuk terus beroperasi, selain mengekalkan penggajian bagi 719,294 pekerja. PSU 3.0 di bawah Belanjawan 2021 pula meliputi RM3.776 bilion yang disalurkan kepada 162,319 majikan untuk mengekalkan penggajian bagi 1.53 juta pekerja.Bagi tempoh sama, PSU 4.0 di bawah Pakej Perlindungan Rakyat dan Pemulihan Ekonomi (PEMULIH) merangkumi RM2.579 bilion telah disalurkan kepada 164,004 majikan bagi mengekalkan penggajian untuk 1.92 juta pekerja. Manakala, PSU 5.0 di bawah Bajet 2022 membabitkan RM219.653 juta telah disalurkan kepada 8,018 majikan dan mengekalkan penggajian bagi 123,759 pekerja.Selain itu, Tengku Zafrul turut mempelawa rakyat Malaysia untuk turut mengemukakan cadangan bagi Bajet 2023. “Sebagai pelengkap kepada Konsultasi Bajet pada 23 Ogos, 2022, Kementerian Kewangan telah melancarkan Portal Cadangan Bajet 2023 untuk meningkatkan keterbukaan pihak kerajaan menerusi penglibatan semua rakyat dalam proses penyediaan bajet tahunan yang lebih telus dan mencerminkan keperluan rakyat.“Seluruh Keluarga Malaysia dijemput untuk mengemukakan cadangan dengan melayari laman web kementerian di pautan https://budget.mof.gov.my/bajet2023/,” katanya.


Terengganu rekod pelaburan RM2.3 bilion dari 2017- Jun 2022- MIDA

KUALA LUMPUR, 26 Ogos- Sebanyak 29 projek pembuatan diluluskan dan dilaksanakan di Terengganu dengan jumlah pelaburan RM2.3 bilion dari 2017 hingga Jun 2022. Lebih separuh daripada pelaburan tersebut adalah sumber asing yang mencatatkan jumlah RM1.27 bilion.Timbalan Ketua Pegawai Eksekutif Lembaga Pembangunan Pelaburan Malaysia (MIDA), Sivasuriyamoorthy Sundara Raja berkata, MIDA akan meneruskan momentum untuk menggalakkan pelaburan domestik melalui pelbagai inisiatif.“Projek ini telah memainkan peranan penting dalam mewujudkan lebih 1,727 peluang pekerjaan, terutamanya dalam segmen produk petroleum (termasuk petrokimia), kimia dan produk kimia, produk galian bulan logam, kayu dan produk kayu serta mesin dan peralatan. “Selain itu, dari Januari hingga Mac 2022, pelaburan bernilai RM7.2 juta diluluskan, dalam industri pembuatan makanan dan kayu dan produk kayu,” katanya dalam MIDA Invest Series Terengganu di ibu negara.

(Timbalan Ketua Pegawai Eksekutif MIDA, Sivasuriyamoorthy Sundara Raja)

Beliau turut menyarankan syarikat tempatan melakukan pelaburan terutamanya dalam bidang automasi dan pendigitalan.Sivasuriyamoorthy turut berkata MIDA gembira melihat syarikat-syarikat utama memanfaatkan prasarana dan rangkaian perkhidmatan sokongan Terengganu yang mantap. Antara syarikat tersebut adalah JXR Manufacturing Sdn Bhd, CJ Bio Malaysia Sdn Bhd, Kemaman Bitumen Company Sdn Bhd, Arkema Thiochemicals Sdn Bhd, Encompass Industries Sdn Bhd dan Eastern Steel Sdn Bhd.“Syarikat ini menjanjikan banyak peluang dan kerjasama bagi perniagaan tempatan kita. “MIDA akan terus bekerjasama rapat dengan syarikat dan perniagaan untuk menyediakan persekitaran perniagaan yang lebih kondusif bagi meningkatkan peluang pertumbuhan,” katanya.


Pasaran getah terus saksi trend penurunan

KUALA LUMPUR, 25 Ogos- Pasaran getah Malaysia meneruskan aliran menurunnya hari ini walaupun pasaran hadapan getah serantau mempamerkan petunjuk bercampur-campur selain nilai ringgit yang lebih lemah berbanding dolar AS.Seorang peniaga berkata niaga hadapan getah Jepun meningkat sedikit berikutan unjuran pengeluaran kilang domestik yang lebih kukuh.Namun begitu, kerugian dialami oleh pasaran Shanghai dan pengukuhan nilai yen Jepun menjejaskan sentimen pasaran manakala pengeluaran getah daripada negara pengeksport utama Thailand mungkin terjejas oleh hujan lebat terpencil yang berterusan serta amaran banjir di seluruh negara.

Walau bagaimanapun, kerugian dalam pasaran getah tempatan berjaya disekat oleh peningkatan harga minyak dan usaha China untuk menyokong industri kenderaan tenaga baharu dan ekonominya.Sementara itu, harga rujukan Lembaga Getah Malaysia (MRB) untuk Getah Mutu Malaysia 20 (SMR 20) turun 9.0 sen kepada 640 sen sekilogram (sekg) manakala lateks pukal susut 4.5 sen kepada 497.50 sen sekg.Pada jam 5 petang, harga penutup LGM untuk SMR 20 berada pada 643.50 sen sekg manakala lateks pukal pada 496.50 sen sekilogram.- BERNAMA


Pelancaran rangkaian 5G, TM diperingkat akhir rundingan dengan DNB

KUALA LUMPUR, 25 Ogos - Telekom Malaysia Berhad (TM) kini di peringkat akhir rundingan dengan Digital Nasional Berhad (DNB) dalam usaha melancarkan rangkaian 5G di negara ini.Pengarah Urusan dan Ketua Pegawai Eksekutif Kumpulan TM, Imri Mokhtar berkata urusan bagi memuktamadkan perjanjian ekuiti dan borong mengikut jadual dan dijangka dimuktamadkan hujung bulan ini, seperti yang ditetapkan Kementerian Kewangan.

"Dari segi pembelian kapasiti, ia akan dimuktamadkan. Perjanjian borong juga kini berada dalam rundingan akhir yang juga merupakan perjanjian akses," katanya.Bercakap pada taklimat media keputusan kewangan suku kedua 2022 TM, Imri menjelaskan tiada ketetapan masa diberikan mengenai pelancaran perkhidmatan rangkaian 5G buat masa ini.Bagaimanapun, TM akan terus menguji perkhidmatannya bukan sahaja dalam kalangan rangkaiannya tetapi juga dengan kumpulan pelanggan yang lebih kecil.


Maybank jangka OPR naik 0.5 peratus lagi tahun ini

KUALA LUMPUR, 25 Ogos - Malayan Banking Bhd (Maybank) menjangkakan kenaikan Kadar Dasar Semalaman (OPR) sebanyak 50 mata asas atau 0.5 peratus lagi sehingga akhir tahun ini.Presiden dan Ketua Pegawai Eksekutif Kumpulan Maybank, Datuk Khairussaleh Ramli berkata pihaknya turut menyasarkan margin faedah bersih (NIM) kumpulan akan meningkat tahun ini.

"Setiap peningkatan 25 mata asas akan meningkatkan NIM kumpulan antara 1 hingga 2 mata asas. Akhir tahun ini, NIM kami akan bertambah baik kepada 2 hingga 4 mata asas," katanya dalam sidang media pengumuman prestasi kewangan Maybank bagi suku kedua, di ibu negara.Mengenai jangkaan pertumbuhan pinjaman, Khairussaleh berkata, pihaknya menjangkakan pertumbuhan pinjamannya akan berkembang lebih lima peratus walaupun berdepan persekitaran peningkatan kadar faedah.Katanya, meskipun pertumbuhan dijangka perlahan, namun kenaikan kadar faedah dijangka tidak akan memberi kesan ketara kepada pertumbuhan pinjaman kumpulan.Maybank mencatat keuntungan bersih suku kedua sebanyak RM1.86 bilion.Angka itu menyusut sedikit berbanding keuntungan tahun sebelumnya sebanyak RM1.96 bilion.


Ringgit lemah berbanding Dolar AS pagi ini

KUALA LUMPUR, 26 Ogos- Ringgit menyusut nilai berbanding dolar AS pada sesi awal urus niaga pagi ini kerana kekurangan pemangkin, kata seorang peniaga.Pada jam 9.22 pagi, mata wang tempatan berada pada paras 4.4730/4760 berbanding dolar AS pada penutupan Khamis iaitu 4.4700/4730.Peniaga ActivTrades Dyogenes Rodrigues Diniz berkata selepas pergerakan secara menaik yang panjang bermula sejak Mac, dolar AS dijangka boleh kembali lemah menjelang ucapan oleh pengerusi Rizab Persekutuan (Fed) Amerika Syarikat, Jerome Powell di Jackson Hole lewat hari ini.Beliau berkata pasaran agak bimbang menantikan ulasan daripada Powell kerana terdapatnya beberapa perselisihan pendapat dalam kalangan pengarah Fed mengenai saiz kenaikan kadar faedah seterusnya, yang akan diumumkan pada mesyuarat akan datang pada bulan September.

“Bergantung pada mesej yang disampaikan Powell, dolar AS/ringgit boleh jatuh serendah 4.4230 dan 4.3600 dalam masa beberapa minggu,” kata Diniz dalam nota hari ini.Sementara itu, ringgit diniagakan lebih tinggi berbanding sekumpulan mata wang utama.Mata wang tempatan menambah nilai berbanding euro kepada 4.4582/4612 daripada penutup Khamis pada 4.4673/4703 dan agak tinggi berbanding dolar Singapura pada 3.2171/2197 daripada 3.2174/2201 sebelumnya.Ringgit turut meningkat berbanding pound Britain kepada 5.2862/2897 daripada 5.2902/2938 semalam dan meningkat berbanding yen Jepun kepada 3.2736/2760 daripada 3.2750/2774 pada Khamis.- BERNAMA


Inovasi digital: MTA, Persatuan Fintech teroka peluang untuk pemain takaful

KUALA LUMPUR, 25 Ogos- Kerjasama antara Persatuan Takaful Malaysia (MTA) dan Persatuan Fintech Malaysia (FOAM) akan mempercepat penggunaan teknologi kewangan dan inovasi digital dalam kalangan peserta industri takaful.Ketua Pegawai Eksekutif MTA, Mohd Radzuan Mohamed berharap, kolaborasi itu bakal menyediakan penyelesaian kreatif dalam menawarkan produk mampu milik, berdaya maju dan mudah diakses oleh pelanggan."Sebagai contoh proses tuntutan apabila terlibat dalam kemalangan, bagaimana proses melaporkan dan membuat tuntutan boleh di permudahkan dan bagaimana teknologi boleh digunakan untuk mengurangkan beberapa kos insurans dan takaful. Jadi ini antara perkara yang kami sedang teliti. Kami tidak hanya menumpukan kepada satu platform malah akan mempelbagaikan platform tersebut," katanya.

(Ketua Pegawai Eksekutif MTA, Mohd Radzuan Mohamed)

Jelasnya, kerjasama itu juga selaras hala tuju dalam Rangka Tindakan Sektor Kewangan 2022-2026 dan Pengantaraan Berasaskan Nilai untuk Takaful (VBIT) dilancarkan Julai lalu.MTA ketika ini mempunyai 18 ahli, merangkumi 11 pengendali takaful keluarga, empat pengendali takaful am dan tiga daripada segmen insurans semula.Sementara itu, Presiden FOAM, Wilson Beh berkata sebagai platform untuk semua syarikat fintech, ia akan membantu memperkasakan potensi perniagaan yang besar untuk takaful bukan sahaja di Malaysia tetapi juga di rantau ini."Kami mendapati lebih banyak pemain fintech kini memanfaatkan model perniagaan yang Islamik."Sebagai contoh, dua daripada lima bank digital adalah bank digital Islamik, dan kami menjangkakan perkara yang sama dalam takaful, kerana model dan konsep itu mampu memberi perkhidmatan yang berkesan kepada segmen yang kurang mendapat perkhidmatan tersebut, iaitu perusahaan mikro, kecil dan sederhana serta populasi yang kurang diinsuranskan di Malaysia," kata Beh.

Sehingga 2021, sebanyak 11 daripada 223 syarikat fintech Malaysia mengamalkan fintech Islamik dan 22 lagi dalam segmen Insurtech.


Bursa Malaysia dibuka tinggi didorong minat belian sederhana

KUALA LUMPUR, 25 Ogos-  Bursa Malaysia dibuka 0.43 peratus lebih tinggi pagi ini, dipacu oleh minat belian sederhana, kata seorang peniaga.Pada 9.15 pagi, penanda aras FTSE Bursa Malaysia KLCI (FBM KLCI) meningkat  6.40 mata kepada 1,473.66 daripada 1,467.26 pada penutup urus niaga Rabu.Indeks utama itu mengukuh 3.11 mata untuk mencapai paras 1,470.37 ketika memulakan urus niaga pagi ini.Di pasaran yang lebih luas, kaunter untung mengatasi kaunter rugi 237 berbanding 104, manakala 233 kaunter tidak berubah, 1,758 tidak diniagakan dan tujuh yang lain digantung.Jumlah dagangan adalah sebanyak 236.73 juta unit bernilai RM90.93 juta.

Menurut Naib Presiden Penyelidikan Ekuiti Rakuten Trade Thong Pak Leng, pelabur turut memantau pergerakan semalaman Wall Street yang ditutup tinggi sedikit dengan para pelabur menjangkakan ucapan pengerusi Rizab Persekutuan Amerika Syarikat (AS) di Jackson Hole Jumaat ini akan terus menyebabkan gelombang yang tidak menentu."Spekulasi pasaran mengenai ucapan esok juga telah meningkatkan sentimen," katanya kepada Bernama.Thong berkata walaupun indeks FBM KLCI telah merosot 50 mata sejak lima hari lalu, kegiatan memburu saham berharga murah masih tidak kelihatan kerana sentimen telah berubah menjadi berhati-hati.“Justeru, kami beranggapan indeks akan bergerak dalam julat 1,460 hingga 1,475 hari ini dan mungkin ada sedikit minat dalam saham tenaga memandangkan minyak mentah Brent kini berlegar melepasi paras US$101 setong. Kami turut mengunjurkan pemulihan untuk saham perladangan," katanya.Sementara itu, saham wajaran tinggi Maybank naik empat sen kepada RM8.85, Public Bank dan Press Metal menokok satu sen setiap satu kepada RM4.63 dan RM4.66, manakala Petronas Chemicals turun tiga sen menjadi RM8.47.Bagi saham aktif, Hibiscus Petroleum menambah tiga sen kepada 99 sen dan saham TWL Holdings tidak berubah pada lima sen sementara Serba Dinamik dan warannya juga tidak berubah, masing-masing pada 4.5 sen dan 1.5 sen.Di papan indeks, Indeks FBM Emas mengukuh 47.58 mata kepada 10,497.93, Indeks FBMT 100 meraih 45.88 mata menjadi 10,236.21, FBM 70 memperoleh 62.51 mata kepada 12,663.51, Indeks FBM ACE mengembang 21.36 mata kepada 4,896.33 dan Indeks FBM Emas Syariah melonjak 55.05 mata kepada 10,558.87. Mengikut sektor, Indeks Perkhidmatan Kewangan meningkat 46.60 mata kepada 16,597.55, Indeks Tenaga meningkat 10.75 mata menjadi 717.94, manakala Indeks Perladangan 29.96 mata lebih baik pada 6,890.79 dan Indeks Produk dan Perkhidmatan Perindustrian menambah 0.24 mata kepada 180.13.- BERNAMA


Niaga hadapan FBM KLCI dibuka tinggi pagi ini

KUALA LUMPUR, 25 Ogos- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dibuka lebih tinggi pagi ini.Pada 9.27 pagi, Ogos 2022 dan Disember 2022 naik 7.0 mata setiap satu untuk mencatatkan paras 1,477.50 dan 1,455.0, September menambah 8.0 mata kepada 1,460.0 manakala Mac 2023 tidak diniagakan pada 1,443.5.Jumlah dagangan adalah sebanyak  2,001 lot, dengan kepentingan terbuka 37,714 kontrak.

Pada 9.47 pagi, penanda aras FBM KLCI meningkat 14.54 mata dan berada pada paras 1,481.8.- BERNAMA


Kadar jangka pendek kekal stabil dengan operasi BNM

KUALA LUMPUR, 25 Ogos- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM42.65 bilion dalam sistem konvensional dan RM29.70 bilion dalam dana Islam.Hari ini, bank pusat itu akan menjalankan dua tender pasaran wang konvensional yang terdiri daripada RM1 bilion setiap satu, masing-masing untuk tujuh dan 14 hari, serta dua tender repo berbalik terdiri daripada RM200 juta untuk 32 hari dan RM300 juta selama 186 hari.

BNM juga akan mengendalikan tiga tender Qard iaitu sebanyak RM1.8 bilion selama tujuh hari, RM700 juta bertempoh 14 hari dan RM100 juta untuk jangka masa 21 hari.Ia telah mengumumkan ketersediaan repo berbalik, perjanjian jual dan beli semula serta  kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menawarkan sehingga RM40.2 bilion untuk tender semalaman konvensional dan RM26.1 bilion bagi tender semalaman Murabahah.- BERNAMA


The Arnott's Group jadikan Kuala Lumpur sebagai hab Asia

(Menteri Kanan Perdagangan Antarabangsa dan Industri (MITI), Datuk Seri Mohamed Azmin Ali(tengah) selepas Majlis Pelancaran Hab Asia The Arnott’s Group di ibu negara)

KUALA LUMPUR, 24 Ogos- Pemilihan Kuala Lumpur sebagai Hab Asia oleh pengeluar makanan terkemuka antarabangsa, The Arnott’s Group mengukuhkan lagi kedudukan Malaysia sebagai lokasi pelaburan pilihan.Ini bersandarkan kepada kemudahan menjalankan perniagaan di negara ini, infrastruktur mantap, ekosistem perniagaan yang rancak, serta tenaga kerja dinamik.Menteri Kanan Perdagangan Antarabangsa dan Industri (MITI), Datuk Seri Mohamed Azmin Ali menyatakan, pelaburan besar tersebut akan melahirkan peluang ekonomi positif bagi negara.Ini sejajar dengan Aspirasi Pelaburan Nasional (NIA) yang mengutamakan teknologi canggih dan standard alam sekitar, sosial dan tadbir urus (ESG) global. "Tahun lepas, Australia merupakan rakan niaga perdagangan terbesar ke13 Malaysia. Perdagangan kita dengan Australia pada tahun 2021 merakamkan kenaikan kira-kira 30% dengan nilai AS$14 bilion berbanding tahun 2020, yang benar-benar menjelaskan keyakinan yang kuat dan minat yang menarik dalam kalangan perniagaan perniagaan luar," katanya.Ketika ini, pasaran Asia menyumbang jualan melebihi 1 bilion ringgit kepada syarikat itu.Hasil tahunan dianggarkan mencecah 2.5 bilion ringgit dalam tempoh 10 tahun.

(Pemilihan Kuala Lumpur sebagai Hab Asia oleh pengeluar makanan terkemuka antarabangsa, The Arnott’s Group mengukuhkan lagi kedudukan Malaysia sebagai lokasi pelaburan pilihan)

Beliau berkata demikian dalam Majlis Pelancaran Hab Asia The Arnott’s Group di ibu negara. Sementara itu, memetik laporan Bernama, engarah Urusan TAG Asia, May Lim berkata rantau ini dijangka menggandakan perbelanjaan makanan tahunannya daripada US$4 trilion (US$1=RM4.485) kepada US$8 trilion menjelang 2030.“Hab ini mempunyai pasukan kepimpinan terpusat di Kuala Lumpur yang bertanggung jawab untuk menyepadukan operasi di seluruh Asia bagi meneruskan rancangan pertumbuhan kami.“Kami memilih Kuala Lumpur sebagai hab memandangkan ia terletak pada kedudukan strategik serta sebagai platform yang menjadi kebiasaan untuk ke pasaran Asia, mempunyai bakat berkemahiran serta dasar kerajaan yang menyokong,” katanya kepada pemberita selepas pelancaran hab itu di sini hari ini.Lim berkata pada masa ini perniagaan di Asia menyumbang perolehan melebihi RM1 bilion bersamaan satu perempat daripada jumlah perolehan tahunan TAG, manakala perolehan tahunan TAG diunjurkan mencecah RM2.5 bilion dalam tempoh 10 tahun.“Hab Asia penting untuk kejayaan TAG pada masa depan. Kami menyasarkan rancangan pertumbuhan tiga peringkat, dan Kuala Lumpur dalam kedudukan teratas untuk disenarai pendek sebagai pusat pengembangan.“Malaysia ialah hab halal terkemuka di dunia dan kami berhasrat untuk memacu pensijilan halal bagi jenama kami di hab pembuatan baharu ini serta akan dieksport ke seluruh dunia,” katanya.Rancangan pengembangan tiga peringkat TAG yang dijangka bermula sebelum akhir tahun ini akan melibatkan pelaburan $50 juta dolar Australia dalam hab pembuatan dan pengambilan lebih 200 pekerja bagi pekerjaan bernilai tinggi dan berteknologi tinggi; hab rantaian bekalan untuk menggabungkan semua perolehan, logistik, kejuruteraan dan pengurusan kawasan; hab penyelidikan dan pembangunan yang menyatukan kilang rintis, pembangunan produk autonomi serta inovasi dan sensori.Mengulas selanjutnya, Lim berkata, ketika ini TAG sedang giat berbincang dengan kerajaan mengenai peluang untuk merancakkan rancangan pengembangannya di ibu negara Malaysia.“Kuala Lumpur adalah pusat kepada hab serantau kami. Ia merupakan pangkalan pemunggahan utama dan menawarkan akses mudah kepada rangkaian pembekal tempatan yang lebih luas dan terhubung erat dengan pengeluar makanan di seluruh Asia."Oleh itu, Kuala Lumpur bersesuaian untuk kami menghasilkan makanan berkualiti, enak dan mencipta detik-detik manis untuk pelanggan di seluruh Asia,” katanya.Lim berkata kumpulan itu turut berhasrat memainkan peranan penting dalam pembangunan Malaysia untuk mendorong automasi dan operasi berteknologi tinggi, seiring dengan Industri 4.0 melalui pemindahan teknologi, meningkatkan kemahiran kakitangan tempatan dan rakan niaga. “Kami juga boleh memacu hasil ekonomi yang kukuh menerusi kerjasama dengan pembekal dan pengeluar makanan tempatan. Kami turut berhasrat mewujudkan lebih banyak pekerjaan berteknologi tinggi melalui pemindahan teknologi, latihan amali dan program latihan kemahiran dengan universiti-universiti tempatan,” katanya.


Kerjasama peneraju ESG dan kerajaan untuk capai SDG

KUALA LUMPUR, 24 Ogos - Pemimpin industri, korporat, usahawan termasuk peneraju komuniti dalam bidang alam sekitar, sosial dan tadbir urus (ESG) digesa bekerjasama dengan kerajaan untuk mencapai matlamat pembangunan mampan (SDG). Timbalan Menteri Kewangan I, Datuk Mohd Shahar Abdullah berkata dalam kenyataan Pra-Belanjawan 2023 kerajaan juga mengulangi komitmennya untuk mengutamakan program pembangunan berfokuskan ESG.Katanya, kesemua keutamaan ini adalah pemboleh utama bagi Malaysia untuk beralih daripada fasa pemulihan semasa kepada reformasi jangka panjang."Belanjawan 2023 akan menampilkan tumpuan yang besar terhadap pembangunan holistik dan kesejahteraan yang dipermudahkan oleh peluang pendapatan yang lebih baik untuk semua. "Ini penting bagi mencapai pembangunan yang lebih inklusif serta mampan untuk Keluarga Malaysia," kata beliau pada majlis anugerah impak SDG dan ESG Malaysia di sini.

(Timbalan Menteri Kewangan I, Datuk Mohd Shahar Abdullah)

Kerajaan telah memperkenalkan pelbagai strategi dan langkah menerusi Belanjawan 2022 untuk terus mempercepatkan usaha ESG dalam jangka masa panjang.Mohd Shahar berkata antara strategi yang dimaksudkan adalah peruntukan RM20 juta kepada Yayasan MySDG, sebuah badan yang akan bekerjasama dengan Pertubuhan Bangsa-bangsa Bersatu dalam menubuhkan dana amanah bagi pencapaian matlamat SDG di Malaysia. Dana itu akan menjadi platform pembiayaan pelbagai penderma dengan modal daripada kerajaan untuk menyokong kejayaan SDG secara bersepadu, sistematik dan mampan."Selain itu, strategi tersebut juga merangkumi usaha memperkasakan perusahaan kecil dan sederhana (PKS) melalui langkah pembiayaan bersasar. "Melalui kerjasama dengan Bank Negara Malaysia serta institusi-institusi kewangan, PKS boleh menerima masuk amalan kelestarian dan dengan pembiayaan hijau, PKS sudah boleh mula bergerak ke arah aktiviti rendah karbon," katanya. - BERNAMA


Bursa Malaysia rendah semasa akhiri sesi dagangan pagi

KUALA LUMPUR, 23 Ogos- Bursa Malaysia mengakhiri sesi dagangan pagi dengan prestasi rendah pada Selasa, menjejaki perkembangan pasaran saham global terutama selepas ekuiti Amerika Syarikat (AS) mengalami kemerosotan terbesar dalam tempoh dua bulan pada Isnin.Semasa rehat tengah hari, FTSE Bursa Malaysia KLCI (FBM KLCI) susut 9.03 mata kepada 1,478.34 daripada 1,487.37 ketika ditutup pada Isnin.Indeks penanda aras itu dibuka 2.45 mata lebih rendah kepada 1,484.92 sekali gus menjadi paras tertinggi harian setakat ini dan mencecah paras terendah 1,477.54 ketika pertengahan pagi.Di pasaran yang lebih luas, kaunter rugi mengatasi kaunter untung sebanyak 478 berbanding 273, manakala 362 kaunter tidak berubah, 1,205 kaunter tidak diniagakan dan tujuh yang lain digantung.Jumlah dagangan sebanyak 1.05 bilion unit bernilai RM638.54 juta.Menurut Public Investment Bank Bhd, indeks penanda aras Wall Street, S&P 500 susut 2.1 peratus dan menjadi kemerosotan paling teruk dalam sehari sejak pertengahan Jun.“Kebimbangan mengenai kemungkinan pengurangan bekalan tenaga Rusia menyebabkan harga gas dan tenaga Eropah melonjak pada Isnin, menambah kebimbangan bahawa benua itu boleh terjerumus ke dalam kemelesetan,” jelasnya dalam nota penyelidikan.

Semua hal ini telah melemahkan minat risiko terhadap aset berisiko.Sementara itu, penurunan dalam indeks komposit didahului Petronas Chemicals, yang turun 13 sen kepada RM8.57, diikuti oleh Sime Darby Plantation setelah susut 12 sen kepada RM4.38 manakala Kuala Lumpur Kepong merosot 72 sen kepada RM21.88.Bagi saham wajaran tinggi Bursa Malaysia, Maybank susut empat sen kepada RM8.83, Public Bank tidak berubah pada RM4.59 namun IHH Healthcare naik satu sen kepada RM6.36.Antara saham aktif, Sapura Energy menokok setengah sen kepada 4.5 sen, Dagang NeXchange naik satu sen kepada 85.5 sen, Cnergenz menambah 3.5 sen kepada 92 sen dan Borneo Oil tidak berubah pada 2.5 sen.Di papan indeks, Indeks FBM Emas merosot 57.15 mata kepada 10,499.19; Indeks FBMT 100 susut 57.99 mata kepada 10,245.41; Indeks FBM Emas Syariah turun 64.32 mata kepada 10,603.35; FBM ACE kurang 5.57 mata kepada 4,849.43 manakala FBM 70 menguncup 52.64 mata kepada 12,581.19.Mengikut sektor, Indeks Perkhidmatan Kewangan turun 96.27 mata kepada 16,518.86; Indeks Perladangan susut 129.50 mata kepada 7,042.13 namun Indeks Tenaga naik 20.65 mata kepada 686.05 manakala Indeks Barangan dan Perkhidmatan Perindustrian turun 1.50 mata kepada 180.17.- BERNAMA


Sime Darby catat untung bersih suku kedua RM812 juta

KUALA LUMPUR, 24 Ogos- Keuntungan bersih Sime Darby Plantation Bhd (SDP) melonjak 32 peratus kepada RM812 juta pada suku kedua berakhir 30 Jun 2022 berbanding RM617 juta bagi tempoh sama tahun lalu.Kumpulan perladangan itu dalam makluman kepada Bursa Malaysia menyatakan, hasil pula meningkat kepada RM5.59 bilion daripada RM4.41 bilion sebelumnya.Pengarah Urusan Kumpulan, Mohamad Helmy Othman Basha berkata, harga minyak sawit mentah (MSM) dan isirung sawit yang tinggi terus menyokong prestasi kukuh kumpulan.Namun, pengeluaran buah tandan segar terjejas akibat kekurangan tenaga buruh bagi operasi di Malaysia."Kekurangan pekerja asing sah di Malaysia telah menjejaskan produktiviti SDP manakala langkah-langkah baharu yang dimulakan untuk mewujudkan persekitaran bekerja yang lebih baik telah meningkatkan kos pengeluaran.Bagi menangani isu-isu ini, kumpulan telah mengambil langkah berani untuk melaksanakan proses penjenteraan, mengautomasi dan mendigitalkan kerja yang sebelum ini dilakukan secara manual, yang mengurangkan keperluan buruh," katanya pada sidang media prestasi SDP bagi suku kedua tahun kewangan 2022 secara maya.

(Mohamad Helmy Othman Basha, Pengarah Urusan Kumpulan)

Sementara itu, SDP mengisytiharkan dividen interim 10 sen sesaham bagi Tahun Kewangan 2022, meningkat daripada 7.90 sen sesaham pada Tahun Kewangan 2021 yang akan dibayar pada 18 November depan.


Niaga hadapan FBM KLCI meningkat pada awal dagangan

KUALA LUMPUR, 24 Ogos- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives mencatat prestasi lebih tinggi pada sesi awal Rabu.Pada 9.21 pagi, Ogos 2022 naik 0.5 mata kepada 1,485.0 manakala September 2022 dan Mac 2023 naik 1.0 mata kepada 1,469.0 dan 1,459.0 selain Disember 2022 menokok 4.0 mata pada 1,466.5.Jumlah dagangan sebanyak 1,017 lot manakala kepentingan terbuka berjumlah 35,864 kontrak.

Pada 9.41 pagi ini, indeks petunjuk utama FBM KLCI menokok 4.02 mata kepada 1,486.78 daripada 1,482.57, sebelum ini.- BERNAMA


Kadar jangka pendek diunjur kekal stabil disokong operasi BNM

KUALA LUMPUR, 24 Ogos- Kadar jangka pendek dijangka kekal stabil pada hari ini disokong oleh operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM43.07 bilion dalam sistem konvensional manakala dana Islam berjumlah RM25.61 bilion.Bank pusat itu pada hari ini akan menawarkan dua tender pasaran wang konvensional, masing-masing merangkumi tender RM1 bilion selama enam hari dan tender RM500 juta selama 14 hari serta dua tender Program Komoditi Murabahah terdiri daripada tender RM400 juta selama 14 hari dan tender RM100 juta selama 21 hari.BNM akan turut melaksanakan satu tender repo berbalik RM370 juta selama 184 hari.

Bank pusat itu juga mengumumkan ketersediaan kemudahan repo berbalik, perjanjian jual dan beli semula serta Komoditi Bercagar Murabahah bagi tempoh satu hingga tiga bulan.Pada pukul 4.00 petang, BNM akan menawarkan tender semalaman konvensional bernilai sehingga RM40.9 bilion dan tender semalaman Murabahah bernilai RM24.1 bilion. -BERNAMA


PROTON, Pekat kerjasama promosi sistem solar PV

KUALA LUMPUR, 24 Ogos- PROTON bekerjasama dengan Pekat Group Bhd (Pekat) mempromosikan penggunaan sistem solar FotoVoltaic (PV) dalam ekosistem dan pekerja pengeluar kenderaan nasional itu.Kerjasama itu susulan kejayaan pakar solar berkenaan melancarkan sistem PV solar untuk kilang pengeluaran PROTON di Tanjung Malim, Perak pada Mac lalu.Ketua Pegawai Eksekutif Proton Edar, Roslan Abdullah berkata, aset PV solar seluas 23 ekar dengan nilai RM33.1 juta itu berpotensi memberi penjimatan tenaga tahunan sebanyak RM5.85 juta."Ia bukan sahaja menjamin penjimatan tenaga, namun mampu mengurangkan kadar pelepasan karbon dioksida," katanya selepas Majlis Menandatangani Memorandum Persefahaman (MOU) antara anak syarikat PROTON, Proton Global Services Sdn Bhd (PGS) dan subsidiari Pekat, Solaroo Systems Sdn Bhd (Solaroo) di sini.

(Roslan Abdullah, Ketua Pegawai Eksekutif Proton Edar)

Tambah beliau, PGS dan Solaroo menandakan permulaan fasa seterusnya ke arah penggunaan tenaga hijau yang lebih holistik.


Ringgit dibuka mengukuh sedikit berbanding dolar AS

KUALA LUMPUR, 24 Ogos- Ringgit meningkat sedikit berbanding dolar Amerika Syarikat (AS) pada sesi awal Rabu, didorong oleh permintaan sederhana terhadap unit tempatan itu.Pada 9.29 pagi ini, ringgit berada di paras 4.4850/4885 berbanding dolar AS daripada paras  4.4865/4900 pada akhir urus niaga semalam.Menurut peniaga, permintaan terhadap unit tempatan masih lemah berikutan tindakan pelabur yang terus memilih aset selamat seperti dolar AS berikutan ketidaktentuan ketara di negara maju itu serta keadaan ekonomi global.Dalam pada itu, ringgit diniagakan rendah berbanding kumpulan mata wang utama lain.

Ringgit susut berbanding euro kepada 4.4612/4647 daripada 4.4551/4586 pada akhir Selasa dan turun berbanding pound Britain kepada 5.2977/3018 daripada 5.2833/2874.Unit tempatan itu juga rendah berbanding yen Jepun kepada 3.2771/2799 daripada 3.2662/2690 dan susut berbanding dolar Singapura kepada 3.2162/2192 daripada 3.2141/2170.- BERNAMA


Minat belian pacu Bursa Malaysia meningkat pada sesi awal

KUALA LUMPUR, 24 Ogos- Bursa Malaysia meningkat pada sesi dagangan awal hari ini dan mengatasi penyusutan sebelum ini, sekali gus membuktikan berlakunya aktiviti memburu saham-saham berharga rendah susulan sokongan belian pada akhir urus niaga semalam.Pada pukul 9.06 pagi ini, indeks petunjuk utama FTSE Bursa Malaysia KLCI (FBM KLCI) menokok 2.69 mata kepada 1,485.26 daripada 1,482.57 semalam. Indeks utama tersebut dibuka naik 1.53 mata kepada 1,484.10.Di pasaran meluas, kaunter untung mengatasi rugi iaitu 160 berbanding 114 manakala 199 kaunter lain tidak berubah, 1,859 tidak diniagakan dan tujuh lain digantung dagangannya.Jumlah dagangan sebanyak 181.58 juta unit bernilai RM74.35 juta.Sementara itu, Naib Presiden Penyelidikan Ekuiti Rakuten Trade Thong Pak Leng berkata belian sederhana ke atas ekuiti tempatan pada sesi petang dagangan semalam telah membolehkan FBM KLCI kekal melepasi paras 1,480.“Pada hari ini, kami menjangkakan belian itu akan berterusan dengan melibatkan saham berkaitan teknologi dan tenaga apabila minyak mentah Brent sekali lagi melonjak lebih AS$100 setong berikutan berita mengenai kemungkinan Pertubuhan Negara-Negara Pengeksport Petroleum (OPEC) mengurangkan pengeluarannya.“Oleh itu, kami mengunjurkan indeks utama itu berlegar dalam julat 1,480-1,500 hari ini,” katanya kepada Bernama.Dalam pada itu, saham-saham wajaran tinggi seperti Maybank naik satu sen kepada RM8.84, Public Bank dan Tenaga Nasional masing-masing meningkat dua sen kepada RM4.62 dan RM8.60, CIMB Group meraih enam sen kepada RM5.34 dan Petronas Chemicals susut 21 sen pada RM8.35 dan IHH Healthcare turun tiga sen pada RM6.31. Bagi saham aktif, Euro Holdings naik satu sen pada 14 sen, Hibiscus Petroleum menambah dua sen kepada 99.5 sen manakala Serba Dinamik rugi 2.5 sen pada 5.5 sen.

Di papan indeks pula, Indeks FBM Emas menambah 13.41 mata kepada 10,546.37, Indeks FBMT 100 meraih 14.95 mata kepada 10,292.48, FBM 70 naik 3.52 mata kepada 12,635.39 manakala FBM ACE menokok 3.15 mata kepada 4,894.95. Bagaimanapun, Indeks FBM Emas Syariah susut 0.60 mata kepada 10,648.02. Mengikut sektor pula, Indeks Perkhidmatan Kewangan naik 45.52 mata kepada 16,584.12, Indeks Perladangan susut 46.01 mata pada 7,105.86, Indeks Tenaga meraih 18.29 mata kepada 731.17 dan Indeks Produk dan Perkhidmatan Perindustrian susut 1.01 mata kepada 179.41. -BERNAMA


KUALA LUMPUR, 23 Ogos - Ringgit ditutup rendah berbanding dolar AS pada Selasa berikutan dolar AS kembali kukuh dalam persekitaran sentimen enggan mengambil risiko yang meningkat, kata seorang penganalisis.Pada 6 petang, mata wang tempatan itu susut kepada  4.4865/4900 berbanding dolar AS 4.4855/4870 ketika ditutup pada Isnin. Penganalisis itu berkata pelabur berhati-hati ketika menunggu data ekonomi utama yang akan dikeluarkan minggu ini.“Kenyataan Pengerusi Rizab Persekutuan Amerika Syarikat Jerome Powell pada simposium ekonomi tahunan Jackson Hole Jumaat ini juga penting dalam menentukan hala tuju kadar faedah bank pusat seterusnya untuk meredakan inflasi,” kata penganalisis itu.Sementara itu, ringgit diniagakan tinggi berbanding sekumpulan mata wang utama hari ini.

Ia naik berbanding dolar Singapura kepada 3.2141/2170 daripada 3.2147/2163 ketika ditutup pada Isnin dan melonjak berbanding pound Britain kepada 5.2833/2874 daripada 5.2947/2965 sebelumnya.Mata wang tempatan itu juga meningkat berbanding euro kepada 4.4551/4586 daripada 4.4886/4901 dan naik sedikit berbanding yen Jepun kepada 3.2662/2690 daripada 3.2786/2800 sebelumnya. - BERNAMA


Pasaran getah ditutup rendah

KUALA LUMPUR, 23 Ogos - Pasaran getah Malaysia ditutup rendah hari ini di tengah-tengah petunjuk bercampur-campur daripada pasaran niaga hadapan getah serantau.Seorang peniaga berkata sentimen pasaran dipengaruhi oleh kenaikan semula harga tenaga di Eropah dan angka ekonomi lemah yang mencetuskan kebimbangan terhadap kemelesetan.“Bagaimanapun, penurunan selanjutnya dikekang oleh ringgit yang terus lemah berbanding dolar AS dan kenaikan harga minyak,” katanya.Harga minyak meningkat pada Selasa apabila Arab Saudi menyatakan hasrat untuk mengurangkan pengeluaran bagi membetulkan penurunan harga minyak baru-baru ini dan mengimbangi potensi lebihan bekalan di Iran, manakala kenyataan yang berbeza mengenai perjanjian nuklear antara Teheran dan Washington menunjukkan bahawa perjanjian itu tidak seperti apa yang dijangkakan sebelumnya.Sementara itu, harga Lembaga Getah Malaysia (LGM) bagi Standard Malaysian Rubber 20 (SMR 20) merosot 5.5 sen kepada 649.5 sen sekilogram manakala lateks pukal susut 3.0 sen kepada 504.0 sen sekilogram.660.0

Pada 5 petang, harga penutup LGM bagi SMR 20 berada pada 660.0 sen sekilogram manakala lateks pukal pada 505.5 sen sekilogram. - BERNAMA


KUALA LUMPUR, 22 Ogos - Ringgit ditutup rendah hari ini berbanding dolar AS, sejajar dengan mata wang serantau yang diheret turun berikutan langkah China untuk mengurangkan kadar pinjaman utama (LPR), kata seorang penganalisis. Pada 6 petang, unit tempatan ditutup pada 4.4855/4870 berbanding mata wang Amerika Syarikat daripada penutup 4.4760/4795 pada Jumaat.Penganalisis itu berkata yuan dilaporkan mencecah paras terendah sejak September 2020 berikutan langkah untuk mengurangkan tekanan terhadap pasaran perumahan China dan ekonominya yang perlahan.The People's Bank of China mengurangkan LPR, penanda aras bagi kadar gadai janji sebanyak 15 mata asas kepada 4.30 peratus daripada 4.45 peratus.Beliau berkata ringgit juga berada dalam aliran menurun berikutan penurunan harga minyak.

Penanda aras harga minyak mentah Brent kini berada pada AS$96.15 setong, turun 0.59 peratus.Sementara itu, ringgit diniagakan kebanyakannya tinggi berbanding kumpulan mata wang utama lain. Unit tempatan meningkat berbanding dolar Singapura kepada 3.2147/2163 daripada 3.2225/2254 ketika ditutup pada Jumaat, melonjak berbanding pound British kepada 5.2947/2965 daripada 5.3126/3167 sebelumnya, naik sedikit berbanding euro kepada 4.4886/4901 daripada 4.5069/5104.Bagaimanapun, ringgit susut sedikit berbanding yen Jepun kepada 3.2786/2800 daripada 3.2767/2795 sebelumhya.- BERNAMA


Pasaran getah ditutup tinggi

KUALA LUMPUR, 22 Ogos - Pasaran getah Malaysia melantun semula daripada penurunan minggu lepas untuk ditutup tinggi hari ini apabila permintaan terhadap komoditi itu bertambah baik di tengah-tengah kelemahan nilai ringgit berbanding dolar AS.Seorang peniaga berkata aliran meningkat itu selari dengan pasaran serantau apabila langkah terbaharu China yang melonggarkan sekatan untuk memulihkan ekonominya telah membantu meningkatkan sentimen pasaran.Bagaimanapun, katanya, kenaikan selanjutnya dikekang oleh penyusutan harga penanda aras minyak mentah.Menurut laporan terkini tinjauan industri getah dunia yang dijalankan oleh International Rubber Study Group (IRSG), permintaan getah asli global meningkat kukuh sebanyak 10.9 peratus pada 2021, mencecah 14.07 juta tan metrik, berikutan pemulihan yang dijangkakan dalam penggantian kenderaan komersial di pasaran maju dan sedang pesat membangun.

IRSG mengunjurkan jumlah permintaan getah meningkat sebanyak 1.8 peratus dan bekalan getah asli (NR) naik sebanyak 4.3 peratus tahun ini.Sementara itu, harga Lembaga Getah Malaysia (LGM) bagi Standard Malaysian Rubber 20 (SMR 20) menokok 3.5 sen kepada 655.5 sen sekilogram manakala lateks pukal menambah 1.5 sen kepada 506.5 sen sekilogram.Pada 5 petang, harga penutup LGM bagi SMR 20 berada pada 655.0 sen sekilogram manakala lateks pukal pada 507.0 sen sekilogram. - BERNAMA


Ringgit masih catat penurunan berbanding dolar AS

KUALA LUMPUR, 22 Ogos- Ringgit dibuka rendah berbanding dolar AS hari ini, terus mencatatkan penurunan dari minggu lepas apabila tumpuan ramai pelabur beralih kepada mata wang selamat berikutan kemungkinan satu lagi kenaikan kadar oleh Rizab Persekutuan (Fed) Amerika Syarikat (AS), kata peniaga.Pada pukul 9.15 pagi, mata wang tempatan berada pada 4.4830/4860 berbanding dolar AS daripada 4.4760/4795 pada Jumaat.Dalam nota penyelidikan hari ini, MIDF Research berkata ringgit merosot sebanyak 0.7 peratus kepada RM4.478 pada minggu ke minggu pada Jumaat lepas walaupun kemerosotan itu tidak begitu mendadak berbanding mata wang utama dan serantau lain. “Pelonggaran dasar oleh People’s Bank of China baru-baru ini dan pada tahap tertentu, pertumbuhan yang lembap di China turut membawa kepada penyusutan nilai ringgit dan mata wang serantau,” katanya.MIDF Research berkata minit mesyuarat Jawatankuasa Pasaran Terbuka Persekutuan (FOMC) pada 22 Julai lepas memberi petunjuk bahawa Fed terus komited untuk menurunkan inflasi kepada sasaran inflasi jangka panjang sebanyak 2.0 peratus.“Kenyataan terkini daripada penggubal dasar Fed turut menunjukkan bahawa satu lagi kenaikan kadar yang besar dijangka dipertimbangkan pada mesyuarat FOMC yang akan datang pada 22 Sept 2022,” katanya.Sementara itu, ringgit diniagakan tinggi berbanding sekumpulan mata wang utama.Unit tempatan meningkat berbanding euro kepada 4.4951/4981 daripada 4.5069/5104 pada Jumaat lepas dan naik berbanding pound kepada 5.1949/1984 daripada 5.3126/3167 sebelum ini.Ia turut meningkat berbanding yen Jepun kepada 3.2642/2666 daripada 3.2767/2795 pada Jumaat dan naik berbanding dolar Singapura kepada 3.2152/2178 daripada 3.2225/2254 sebelum ini.- BERNAMA


Pinjaman luar hanya 2.5 peratus daripada keseluruhan hutang negara.

KUALA LUMPUR, 21 Ogos- Malaysia tidak berhutang jumlah yang tinggi dengan Indonesia. Menteri Kewangan Tengku Datuk Seri Zafrul Tengku Abdul Aziz menegaskan, pinjaman luar hanya mewakili 2.5 peratus daripada keseluruhan hutang negara. Selebihnya atau 97.5 peratus lagi merupakan pinjaman dalam negara, diperoleh hasil terbitan bon dan sukuk. "Hanya 2.5 peratus hutang negara adalah pinjaman luar, 2.5 peratus ini pun adalah pinjaman daripada pelbagai institusi dan pelabur asing seluruh dunia, dari Amerika Syarikat, Eropah, China, Jepun, Singapura dan banyak lagi," katanya menerusi video yang dimuat naik di laman Facebook beliau.

(Tengku Datuk Seri Zafrul memuat naik video penjelasan di Facebook beliau mengenai dakwaan Malaysia mempunyai jumlah hutang yang tinggi dengan Indonesia)

Tengku Datuk Seri Zafrul memberi respon tersebut susulan tularnya sebuah video yang membahas mengenai hutang Malaysia kepada Indonesia.


Ringgit terus susut apabila dolar AS melonjak di seluruh pasaran

KUALA LUMPUR, 19 Ogos - Ringgit ditutup rendah hari ini terjejas oleh pengukuhan berterusan dolar AS susulan pengeluaran minit mesyuarat Rizab Persekutuan AS (Fed) yang membayangkan bahawa bank pusat itu akan terus menaikkan kadar faedahnya. Pada pukul 6 petang, unit tempatan ditutup pada 4.4760/4795 berbanding dolar AS daripada paras penutup 4.4720/4750 pada Khamis.Ringgit mencatatkan aliran menurun selama lima hari berturut-turut dengan nilainya kekal paling rendah sejak Januari 2017. Seorang peniaga berkata dolar AS melonjak di seluruh pasaran dengan Indeks Dolar AS meningkat kira-kira 0.4 peratus kepada 107.86 mata.Menurutnya, para pelabur berharapkan ekonomi Amerika Syarikat dapat mengelakkan kemelesatan selepas data tuntutan pengangguran awal merosot kepada 250,000 minggu lepas, turun daripada semakan semula 252,000 yang direkodkan pada minggu sebelumnya.

Ringgit, bagaimanapun meningkat berbanding euro dan pound Britain selepas inflasi zon Eropah mencecah paras tertinggi baharu pada 8.9 peratus tahun ke tahun pada Julai, yang tertinggi dalam tempoh 25 tahun.Sementara itu, inflasi di Jerman meningkat kepada 8.5 peratus pada Julai.Keseluruhannya, ringgit diniagakan tinggi berbanding kumpulan mata wang utama lain. Unit tempatan meningkat berbanding euro kepada 4.5069/5104 daripada 4.5471/5502 dan naik berbanding pound Britain kepada 5.3126/3167 daripada 5.3959/3995 pada Khamis.Ia meningkat berbanding yen Jepun kepada 3.2767/2795 daripada 3.3077/3102 dan menokok sedikit berbanding dolar Singapura kepada 3.2225/2254 daripada 3.2371/2397 sebelumnya. -BERNAMA


TNB, Petronas bekerjasama pacu aspirasi Malaysia sebagai negara neutral karbon

KUALA LUMPUR, 19 Ogos - Tenaga Nasional Bhd (TNB) dan Petronas telah memeterai satu memorandum persefahaman (MoU) dalam usaha mengukuhkan kerjasama untuk memacu penyelesaian inovatif ke arah penyahkarbonan bagi menyokong aspirasi Malaysia sebagai negara neutral karbon menjelang 2050.Dalam satu kenyataan bersama hari ini, kedua-dua syarikat berkata ini dapat dicapai menerusi kajian kolaboratif bagi pembangunan ekosistem hidrogen hijau dan teknologi memerangkap dan penyimpanan karbon (CCS) yang memanfaatkan kepakaran teknikal serta sumber organisasi TNB dan Petronas.MoU itu telah ditandatangani oleh Presiden dan Ketua Pegawai Eksekutif TNB, Datuk Ir Baharin Din dan Presiden merangkap Ketua Pegawai Eksekutif Petronas, Datuk Tengku Muhammad Taufik Tengku Aziz.Majlis itu telah dipengerusikan oleh Menteri Tenaga dan Sumber Asli, Datuk Seri Takiyuddin Hassan.Di bawah MoU terbabit, kedua-dua pihak akan menjalankan kajian kebolehlaksanaan mengenai penggunaan penyelesaian CCS di loji penjanaan tenaga TNB.Aspek lain termasuk meninjau pembangunan bahan api hidrogen hijau bagi penjanaan tenaga selain memperhebat usaha untuk sama-sama mewujudkan ekosistem hidrogen dalam menyalurkan penyelesaian tenaga lebih bersih di Malaysia serta pasaran antarabangsa.Inisiatif tersebut akan dimulakan menerusi usaha penjanaan semula Stesen Janaelektrik Sultan Ismail milik TNB di Paka, Terengganu yang menggunakan gabungan turbin gas kitaran berkecekapan tinggi dengan teknologi hidrogen menjelang 2029 ke arah pengeluaran tenaga lebih bersih.

“Menerusi usaha memanfaatkan kekuatan TNB dan Petronas, stesen janaelektrik Paka itu akan berperanan sebagai projek perintis unik dalam melaksanakan teknologi hijau yang berkemungkinan dapat dilaksanakan di loji-loji tenaga di masa depan.“Malah, TNB dan Petronas juga mempunyai pelaburan yang besar di Terengganu. Tindakan penjanaan semula stesen TNB di Paka dan aspirasi Petronas bagi menyahkarbon asetnya di negeri itu akan menyaksikan peralihan kepada pembangunan teknologi hijau yang dapat memastikan pertumbuhan ekonomi mampan untuk Terengganu,” kata kedua-dua syarikat itu.Sementara itu, Takiyuddin menyifatkan kerjasama terbabit dapat melonjakkan lagi usaha kerajaan dalam aspirasi untuk mengurangkan pelepasan gas rumah hijau.“Masa bagi memulakan usaha ini juga amat bertepatan kerana kerajaan dijadual melancarkan Dasar Tenaga Negara 2021-2040 tidak lama lagi yang akan menggariskan peralihan Malaysia kepada tenaga hijau. “Kerajaan juga yakin kerjasama kedua-dua syarikat tenaga ini akan turut mempercepat pengurangan pelepasan karbon di peringkat masing-masing ketika melaksanakan usaha-usaha penyahkarbonan,” katanya.TNB dan Petronas telah memberi komitmen ke arah Pelepasan Karbon Sifar Bersih (NZCE) 2050.Sehubungan itu, MoU tersebut dilihat mampu menyuntik aspek ketangkasan di sepanjang rantaian nilai bagi pelaksanaan serta pengembangan perniagaan yang memberi sumbangan positif untuk masyarakat serta alam sekitar. -BERNAMA


Bursa Malaysia lancar Buku Panduan Ketiga Program Transformasi PLC

KUALA LUMPUR, 20 Ogos- Bursa Malaysia melancarkan Buku Panduan Digital Ketiga Program Transformasi Syarikat Tersenarai Awam (PLC).Pengerusinya, Tan Sri Abdul Wahid Omar berkata, buku itu bagi menggalakkan pengurusan pihak berkepentingan yang lebih baik dan amalan perhubungan pelabur dalam kalangan PLC. "Persatuan Hubungan Pelabur Malaysia (MIRA) bakal memainkan peranan dalam membantu PLC menambah baik amalan hubungan pelabur. Buku panduan digital berkenaan akan membantu PLC menarik minat pelabur tempatan dan luar negara," katanya semasa Pelancaran Buku Panduan Digital Ketiga Program Transformasi PLC di Bursa Malaysia.

Terdahulu, Menteri Kewangan, Tengku Datuk Seri Zafrul Tengku Abdul Aziz melancarkan program PLC pada Mac lepas untuk membantu menaikkan pencapaian korporat Malaysia.


Perdagangan Malaysia berkembang 39.8 peratus kepada RM252.65 bilion pada Julai 2022

KUALA LUMPUR, 19 Ogos- Perdagangan Malaysia kekal pada trajektori positif apabila mencatat pertumbuhan dua angka bagi jumlah dagangan, eksport, import dan lebihan dagangan Julai lalu.Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, jumlah dagangan berkembang 39.8 peratus kepada RM252.65 bilion, berbanding RM180.69 bilion bagi tempoh sama tahun lalu.Eksport meningkat 38 peratus kepada RM134.07 bilion, menjadikannya pertumbuhan dua digit untuk 12 bulan berturut-turut."Pertumbuhan dipacu peningkatan permintaan bagi barangan elektrik dan elektronik, keluaran petroleum serta gas asli cecair," katanya dalam kenyataan mengenai perangkaan perdagangan luar Malaysia.

(Datuk Seri Mohamed Azmin Ali, Menteri Kanan Perdagangan Antarabangsa dan Industri)

Tambah Datuk Seri Mohamed Azmin, import berkembang 41.9 peratus kepada RM118.58 bilion.Lebihan dagangan pula tumbuh 14.3 peratus kepada RM15.49 bilion.China, Singapura dan Amerika Syarikat merupakan rakan dagang utama negara bagi tempoh tersebut.Perdagangan dengan ASEAN melonjak 63 peratus tahun ke tahun kepada RM73.31 bilion, merangkumi 29 peratus daripada jumlah keseluruhan perdagangan negara.


Proton Exora 2023 dilancar, berharga RM62,800- RM72,300 seunit

KUALA LUMPUR, 19 Ogos- Proton Holdings Bhd (Proton) hari ini secara rasmi melancarkan Proton Exora 2023 dengan ciri-ciri diperbaharui.Model kenderaan pelbagai guna (MPV) itu kini tampil dengan reka bentuk baharu, ruang lebih besar selain ciri-pintar dan keselamatan yang dipertingkat.Model tersebut ditawarkan dalam lima warna - Snow White, Indiana Grey, Rosewood Maroon, Ruby Red dan Cocoa Grey pada harga RM62,800 hingga RM72,300 seunit.

(Proton Exora 2023 dalam warna Ruby Red)

Dalam kenyataan hari ini, Timbalan Ketua Pegawai Eksekutif Proton Roslan Abdullah berkata Proton Exora merupakan MPV Segmen C terlaris Malaysia dengan lebih 180,000 unit telah dijual sejak 13 tahun lepas.“Kemas kini terbaharu Proton Exora 2023 ini telah dihasilkan dengan lebih baik untuk semua pemandu dan juga penumpang yang merentasi pelbagai aplikasi serta fokus untuk mengukuhkan ciri kuasa, ruang dan nilai,” katanya.Roslan berkata Proton Exora terbaharu itu antara lainnya menampilkan tempat duduk kulit yang luas dengan setiap barisan dilengkapi penyaman udara individu bagi penyejukan optimum dengan penapis kabin N95.

Dari segi keselamatan, model tersebut dilengkapi dengan dua beg udara SRS hadapan, sistem brek anti-kunci, pengagihan brek elektronik, kawalan kestabilan elektronik dan isyarat berhenti kecemasan.Proton Exora 2023 kini dibuka untuk tempahan secara dalam talian serta di pusat-pusat pameran Proton yang sah.


Ringgit teruskan aliran menurun berbanding dolar AS

KUALA LUMPUR, 19 Ogos- Ringgit meneruskan aliran menurun berbanding dolar Amerika Syarikat (AS) dengan dibuka rendah pada Jumaat berikutan permintaan terhadap dolar terus melonjak susulan bacaan positif ekonomi AS.Menurut penganalisis, pada pukul 9.00 pagi, mata wang tempatan susut kepada 4.4795/4820 berbanding dolar AS daripada  4.4720/4750 ketika ditutup pada Khamis.Peniaga ActivTrades, Dyogenes Rodrigues Diniz berkata dolar AS mengukuh selepas pengumuman mengenai data Tuntutan Pengangguran Awal AS yang lebih baik berbanding jangkaan.Beliau berkata data itu menunjukkan bilangan orang yang memohon faedah pengangguran berkurangan kepada 250,000 daripada jangkaan sebanyak 265,000.“Walaupun aliran data positif baru-baru ini memberi gambaran positif mengenai ekonomi AS namun minit mesyuarat Rizab Persekutuan AS yang dikeluarkan semalam seolah-olah menunjukkan bank pusat AS itu masih tidak bercadang untuk memperlahankan kadar kenaikan kadar faedah.“Hal ini menjelaskan kemungkinan berlaku kenaikan seterusnya nilai dolar AS berbanding mata wang lain dan berbanding ringgit,” katanya kepada Bernama.Beliau berkata pasangan dolar AS/ringgit boleh mencecah paras 4.5000.“Bagaimanapun, jika harga berhasil menembusi paras di bawah 4.4550, pasangan mata wang ini boleh turun kepada 4.4000 dalam masa beberapa hari,” katanya.

Sementara itu, ringgit didagangkan tinggi berbanding beberapa mata wang utama lain.Unit tempatan naik berbanding dolar Singapura kepada 3.2299/2321 daripada 3.2371/2397 ketika ditutup pada Khamis, dan meningkat berbanding euro kepada 4.5153/5179 daripada 4.5471/5502.Ringgit lebih kukuh berbanding yen Jepun kepada 3.2877/3298 daripada 3.3077/3102 semalam, dan stabil berbanding pound British kepada 5.3351/3381 daripada 5.3959/3995 pada Khamis.- BERNAMA